Pertsona nagusientzako ariketa gunea egokitu da autobus geltoki nagusiaren atzealdeko berdegunean. — Oñatiko udala\nPertsona nagusientzako ariketa gunea egokitu da autobus geltoki nagusiaren atzealdeko berdegunean.\nHanka, beso edota eskuen mugimendurako elementu bereziak jarri dira.\n2011ko aurrekontuetan jada, nagusiendako propio egokitutako ariketa elementuak jarriz halako aisialdi gune bereziak prestatzea aurre ikusten zen. Tartean, osasun sailarekin elkar lanean, “tipi tapa” izeneko proiektuan parte hartzeko gonbidapena jaso da eta biak uztartuz, pertsona nagusientzako lehen ariketa gunea muntatu da Postetxeko autobus geltokiaren atzealdean.\nMotrizitatea edo mugimendua lantzeko 7 elementu berezi jarri dira: pedalei eragiteko bi, sorbalda, eskumutur eta esku eta hatzak mugitzeko bana eta eskailera eta arrapaletan ibiltzeko beste bat. Haurrei zuzendutako aisialdi gunetan bezala hemen ere, erabilpen karteltxo bat jarri da. Ariketa, lasai egin, minik sentituz gero utzi edota nekatzerakoan geratzeko aholkuak dira besteak beste kartel horretan irakurri daitezkeena.\nMuntatu zen ariketa gune berezi hau egitasmo zabalago baten zati besterik ez da. Oñatik, Irun eta Hondarribiarekin batera “tipi tapa” izeneko proiektu pilotu batean parte hartuko baitu. Osasun zentroak eta udal gizarte zerbitzu departamentuak elkarrekin koordinatuta garatuko duten proiektu berezi honen xedea, pertsona nagusien sedentismoa mugatzea da. Azken helburu gisa, sedentismo horrek berak sor ditzakeen gaixotasun kronikoak ahalik eta gehien atzeratzea delarik.\nHorrela, udalak, pertsona nagusiei zuzendutako ariketa gune berezi edo osasun zirkuito deritzonak egokitzeko konpromisoa hartzen du eta osasun zentroak, bere aldetik, hauen promozioa edo eginez, bertara doazen pertsona nagusien artean, hauek erabiltzeko gomendio eta aholkuak sistematikoki emango ditu.\nHelburua, esan bezala, pertsona nagusiak gutxieneko ariketa fisikoa egitera animatzea da beti ere, gaixotasun kronikoen prebentzio gisa.\nOraingoz, hartarako lehen urratsa eman da era horretako ariketak praktikatu ahal izateko gune berezia egokituz. Datozen hilabeteetan, zirkuitu osasungarri hori osatu eta erabilerarako aholku eta gomendioak zehaztu eta idaztea izango da. Gero, orritxo horiek beste edozein botika errezeta moduan anbulatoriora doazen adinekoei banatu ahal izateko.


ZAST - Zarauzko Saskibaloia Eskola\nZAST ESKOLA, txikienen txokoa\nSaskibaloiaren oinarriak ikasteko aukera\nZarautz Kirol Elkartearekin lehiatzen hasteko adina 12 urtetakoa da, infantil mailan alegia, LH bukatu eta DBHn daudenean. Aurretik, LHn dauden bitartean, Zarautz, Aia, Getaria eta Orioko neska-mutilen kirol jarduera nagusia, eta, oinarrizkoa, ikastetxeen Eskola Kiroleko ekintzak dira.\nDena dela, 12 urtetik azpikoentzat ZASTek hainbat jarduera antolatzen ditu, Eskola Kirolaren osagarri gisara. ZAST ESKOLA izenpean bateratzen ditugu ekintza horiek guztiak. ZAST ESKOLAren helburua eskualdeko neska-mutilak ZASTera hurbiltzea, saskibaloiaz ikastea eta lagun giroan ondo pasatzea dira.\nTxikiak handi egiten doazen heinean, txikiek handitzen dute ZAST ESKOLA.\nAtal honetan 12 urte azpikoei zuzendutako ekintza sorta handiaren berri aurkituko duzue. ZAST ESKOLAren barruan bateratzen dugun jarduera oso zabala da. Baina, badira bereziki bi izena ematea eskatzen dutenak:\nASTEROKO ENTRENAMENDUAK. Urritik maiatzera, Eskola Kiroleko ordutegietatik kanpo, astean behin entrenatzeko aukera. 8-12 urte bitartekoentzat zuzenduta daude eta saskibaloiaren oinarriak eskuratzeko aukera ona dira.\nOPORRETAKO KANPUSAK. Oporretan, bai udan, eta baita beste opor garaietan ere, ZASTekin saskibaloiaz ikasteko eta ondo pasatzeko aukera ematen dutenak izaten dira.\nBaina, ZAST ESKOLA ez da bi ekintza hauetara mugatzen: entrenamendu irekiak antolatzen dira noizbehinka , txapelketa eta lagunartekoetan hartzen dugu parte, 3x3ak antolatzen ditugu…\nZAST ESKOLAko aurreizenematea irekita\n2020/2021 denboraldiko ZAST ESKOLAko aurre izenematea irekia dago.\nUdarako ekintzak prest, izenemateak asteartean martxan\nBihar, Ekainak 9, asteartea, Zarautz Kirol Elkarteko Jolasti Udalekuetako eskeintzerako aurreizenematea irekiko da. ZASTen aldetik hiru ekintza mota prestatzen ari gara. Oraindik astebete edo beharko da xehetasun guztiak zehazteko, bereziki COVID19 baldintzatutako hainbat kontu. Baina dagoeneko hiru eskeintzen ezaugarri nagusiak ezagutu ditzazkezu.\nZARAUTZ KIROL ELKARTEAKO ORAINGOZ UDALEKUAK AURRERA\nZarautz Kirol Elkartea eta Udala elkarlanean dabil beste udara batez Jolasti, Kirol Udalekuak antolatzeko.\nEgingo direlakoan gaude baina azken erabakia Ekainak 15ean hartuko da. Dena den aurreizenematea Ekainak 9tik aurrera izango da.\nZAST ESKOLAKO FAMILIARA BATU NAHI BADUZU, HEMEN DUZU IZENA EMATEKO AUKERA!


Udala - Gobernu-estrategia eta jarduna - Gobernu-programa\nUdal gobernu-taldearen ustez, pertsonak gara gizartea. Herritarra da udal jardunaren erdigunea, eta honako balio hauek defendatzen ditugu: publikoaren defentsa, elkartasuna, berdintasuna, justizia, gardentasuna, partaidetza, efizientzia, eraginkortasuna, guztion artean partekatutako etorkizuna eraiki nahi izatearen ardura: pobreziarekiko eta gizarte-bazterketarekiko solidarioa, pluraltasun politikoa duena eta bizikidetzan oinarritua.\nErmua pertsonengan pentsatuz kudeatu nahi dugu eta, beraz, enplegua da gure lehentasunetako bat. Eta gure ahalegin eta denbora osoa enpresa teknologikoak eta berritzaileak, lanpostuak sortuko dituztenak ekartzen emateko konpromisoa hartzen dugu, baina, aldi berean, dagoeneko Ermuan dauden enpresen beharrizanei erantzunez. Tokiko enplegu-planen bidez zailtasun handienak dituzten pertsonen alde apustu egiten jarraituko dugu eta, azken buruan, enpleguan gehien (aurrekontuaren % 20) inbertitzen duen Espainiako eta EAEko udalerrietako bat izaten jarraitu nahi dugu. Izan ere, enplegua Udalaren konpetentzia ez den arren, tokitik jardunez gure bultzadatxoa eman dezakegun uste sendoa dugu.\nPertsonengan pentsatzen dugu gizarte-laguntzetara Eusko Jaurlaritzak berak baino diru gehiago bideratzen dugunean eta beste kolektibo batzuekin elkarlanean “porrot ekonomikoko arriskuan dauden familientzako 10 neurri” programa abian jarri dugunean. Hala, baliabideak, laguntza psikologikoa eta finantza-erakundeekin hitz egiteko lege-laguntza eskaintzen ditugu, eta udalaren etxebizitzak behar dituztenen eskura jartzen ditugu, inor kalean gera ez dadin.\nGardentasunaren eta herri-partaidetzaren aldeko apustu irmoa egin dugu, eta Espainiako Nazioarteko Gardentasuna erakundearen aitorpena jaso dugu ildo horretan.\nHerritarrek garrantzitsuentzat aukeratu dituzten alorrak lehenesten jarraituko dugu:


University of East Anglia (UEA) - Hezkuntza Erresuma Batua\nUniversity East Anglia Datuak\nhiria : Norwich\nAkronimoa : UEA\nSorrera : 1963\nEz ahaztu eztabaidatzeko University East Anglia\nUniversity East Anglia matrikula\nUniversity East Anglia eskaintzen UK hamarkadan “onena campus esperientzia”, bozkatu Times Higher Education Ikasle Experience Inkestan gisa 2016).\nUEA ikasleak pozik daude ikasleak, unibertsitateari koherentziaz goialdean sailkatu 5 Ikasle Inkesta Nazionalean (2005-2016). horretarako arrazoi bat UEA en primerako kokapena da – eder berdegune campus bat gozatu ahal izango duzu Erresuma Batuko 3. seguruena ikaslea hirian (Telegraph 2015).\nunibertsitatea aparteko instalazio eskaintzen ditu, altuena-postu kirol UK edozein unibertsitate instalazioetan barne (The Complete University gida) eta sailkatu zen kopurua 1 klub eta gizarteak Whatuni Ikasle Choice Awards arabera 2014.\nUEA halaber liderra mundu osoko ospe akademiko bat du. Goiko a da 1% Mundu-postu unibertsitate (Times World University Sailkapenak 2015-16) eta zenbakia 14 Erresuma Batuan (Osoa Unibertsitate gida 2017).\nArte eta Letren\nArt, Media eta American Ikasketak\nDiziplina arteko Institute for the Humanities\nliteratura, Drama eta Creative Writing\nPolitika, Filosofia, Hizkuntza eta Komunikazio Zientzien\nMedikuntza eta Osasun Zientziak\nLanbide arteko Praktika Zentroa\nGarapen Profesionaleko jarraituz\nHezkuntza eta etengabeko prestakuntza\nUnibertsitateak bere berrogeita hamargarren urtebetetzea ospatzen hasi 2013. Gure kokapena bakarrean berdea, arkitektura bereizgarria eta konpromisoa kalitate ikasleen esperientzia emateaz, to, gure hastapenetatik hazten jarraitu dugu 1960.\ngo-aurretik ere eraikitzeko lortu ondoren 1960, the Earlham golf iraunkorra campus eta lan-gunean aukeratu zen 1961.The unibertsitate hasi zen jatorriz Egungo University Herrixka batean oinarritzen zen – Espazio irakasteko inguru batekin 1200 ikasleak – eta onartu bere’ lehen kohorte 87 ikasle 1963. UEA etorri bere lehen errektoreordea, Frank Thistlethwaite une honetan.\nDenys Lasdun diseinatu Unibertsitateko core eraikin, the ziguratak deigarria barne. Bere planak guztiarekin campus unibertsitate bat behar liteke zuretzat ziren guztiak leku bakarrean. arkitektoak bezala jarraituz 1968, Bernard Feilden geroz gune gehitu da 'Square' rekin, erdiko campusean espazio sozial handiak. Lehenengo eraikin iraunkorra inauguratu berandu 1966.\nUEA Broad eta Sainsbury Art bilketa\n1973 Lan hasieran ikusi aintzira pintoresko ziguratak kontrako on, UEA Broad bezala ezagutzen, eta Union Etxea eraikitzea (eta horrekin batera LCR eta Union Pub). Aurten bera Sir Robert eta Lady Lisa Sainsbury bere mundua artearen bilduma zabala dohaintzan Unibertsitateko, eta, beraz, lan Sainsbury Zentroa hasi, ireki zen jendearentzat ere 1978. Ikasleak egunkari hormigoia une honetan sortu zen, egon ere berriro abian jarri nahi 1992 Egungo tiradarekin 4,500 kopiak.\nBereizgarriak irakaskuntza metodo eta ethos\nUEA pentsamendu akademikoa izan da hitzaren joan bereizgarria. Bere lema With 'egin desberdinak’ eta gaiak zeharkatuz diziplinartekotasuna ardatz, UEA jarraitu du akademiko berritzailea bere garapen osoan izan nahi du. Berriki saritutako zenbakia inork Times Goi Hezkuntza Ikasle Experience inkestan Leku, unibertsitateko bere ospea eta lehen mailako hezkuntza hornitzaile gisa eraikitzeko jarraitzen.\nEgin nahi duzu eztabaidatzeko University East Anglia ? Edozein zalantza, iruzkinak edo kritikak\nUniversity East Anglia Mapa on\nArgazkiak: University of East Anglia Facebook ofiziala\nUniversity East Anglia berrikuspen\nParte hartu nahi University East Anglia eztabaidatzeko.


Telmo Esnal eta Juan Antonio Urbeltz datoz igandeko “Dantza” filmaren 19:00etako proiekziora — dantzan.eus\nHemen zaude: Hasiera › Hemeroteka › Telmo Esnal eta Juan Antonio Urbeltz datoz igandeko “Dantza” filmaren 19:00etako proiekziora\nNOAUA! Kultur Elkarteari baieztatu diotenez, ohorezko bi gonbidatu izango ditugu iganderako (urtarrilak 27) 19:00etan Sutegin antolatu dugun “Dantza” filmaren proiekzioan. Batetik, proiektu honen zuzendari Telmo Esnal. Eta berarekin batera, Juan Antonio Urbeltz euskal dantza tradizionalaren ikertzaile eta sustzaile garrantzitsuenetarikoa, “Dantza” filmerako koreografo lanak egin dituena ere gure artean izango da.\n19:00etan, Usurbilgo Orbeldi D.T.-koak ageriko diren filma hasi aurretik, egitasmoa aurkeztuko digute. Eta pelikula amaitu berritan, dituzuen galderak egin eta haiekin solasean aritzeko aukera izango da.\nSarrera gutxi geratzen da. Txartelik gabe bazaude, mugi eta eskuratu. Gogoan izan, Lizardi liburu dendan eta NOAUA! Kultur Elkartearen egoitzan erosi ditzakezue 6 eurotan. NOAUA! Kultur Elkarteko kideek 4 eurotan, NOAUA!n soilik.\nBazkideontzako bi sarrera\nNOAUA! kide izateak dituen abantailak. “Dantza” filma ikusteko bi sarrera erreserbatu ditugu. Adi NOAUA!ko bazkideok. Zuen artean zozketatuko ditugu eta ostegunean, urtarrilaren 24an. Zorte on!\nNOAUA!ren ekitaldietan beherapenak izan edo zozketetan sariak irabazi nahi badituzu, egin zaitez NOAUA! kide. Etorri kultur elkarteko egoitzara eta segituan tramitatuko dizugu bazkidetza.


Irekia Eusko Jaurlaritza - Gobierno Vasco :: Eusko Jaurlaritzak San Frantziskon ireki du AEBetako bere bigarren bulego komertziala\nEusko Jaurlaritzak San Frantziskon ireki du…\n<iframe src="https://www.irekia.euskadi.eus/eu/embed/videos?video_path=2012%2F07%2F10%2Fviaje_san_francisco%2Fhtml5%2Fgoicolea_sf.mp4" width="320" height="210" allowfullscreen></iframe>\nEusko Jaurlaritzak San Frantziskon ireki du AEBetako bere bigarren bulego komertziala Iturria: Irekia\n- SPRIk -enpresa sareari laguntzen dion Industria, Berrikuntza, Merkataritza eta Turismo Saileko sozietate publikoen multzoak- euskal enpresariei laguntzeko 12 bulego ditu atzerrian. 62 herrialdetan eskaintzen du zerbitzu hau, batzuetan egoitza propioen bidez eta bestetan aholkularien bidez.\n•- 2001etik hona, SPRIk Estatu Batuetan dauden EAEko enpresei nazioartekotzen laguntzen dihardu. 2008an, Estatu Batuetako SPRIren ordezkaritza bulegoa sortu zen, gaur egun Filadelfian dagoena.\nBihartik aurrera Eusko Jaurlaritzak bere bigarren enpresa bulegoa izango du AEBetan, izan ere Berrikuntza eta Teknologiako sailburuorde Juan Goicoleak bihar inauguratuko baitu SPRIren -enpresa sareari laguntzen dion Industria, Berrikuntza, Merkataritza eta Turismo Saileko sozietate publikoen multzoaren- San Frantziskoko egoitza. Beste bulegoa Filadelfian dago eta duela lau urte ireki zen.\nHonako honekin 12 dira Eusko Jaurlaritzak atzerrian dituen bulegoak euskal enpresen nazioartekotzea sustatzeko. Hain zuzen, nazioartekotzea da Industria, Berrikuntza, Merkataritza eta Turismo Sailaren Lehiakortasun Planaren ardatz garrantzitsuetako bat, eta besteak beste, SPRIren Kanpo Sarearen bidez gauzatzen da.\nKanpo Sareak kanpoko merkatuetara ateratzen laguntzen die euskal enpresei eta, bulego propioen eta aholkularien bidez, guztira 62 herrialdetara hedatzen da. Hona hemen eskaintzen dituen zerbitzuak: jomuga merkatuei buruzko informazioa eta azterketak, sarrera komertziala, atzerrian merkataritza eta produkzio ezarpenak egiteko laguntza, behin-behineko kokapena negozio zentroetan, bakarkako prospekzio bidaiak antolatzea, zenbait tramite egiteko laguntzak, tokiko autoritate eta administrazioekin harremanetan jartzea, finantza arloko laguntzak eskuratzea...\n2001etik hona, SPRIk Estatu Batuetan dauden EAEko enpresei nazioartekotzen laguntzen dihardu, eta 2008an, Estatu Batuetako SPRIren ordezkaritza bulegoa sortu zen, gaur egun Filadelfian dagoena.\nSan Frantziskoko bulego berriaren helburua da erraztasunak ematea euskal enpresei AEBetako mendebaldeko kostako merkatuan sartzeko eta zonalde horretako enpresa-sarearen profil teknologikoaren aukerak aprobetxatzea, merkatu interesgarria izan litekeelako euskal enpresentzat eta teknologi arloko lankidetza eta aliantza estrategikoak egin ditzaketelako.\nHala, bulego honek SPRIren Pennsylvaniako bulegoak eginiko lana osatuko du, azken horren jarduera nagusia AEBetako industria-ehunaren zonalde garrantzitsuenean kontzentratzen baita, alegia, Mendebalde Erdiko Estatuetan eta ekialdeko kostan.\nKalifornia da ikerketa eta garapen arloko 5 Estatu garrantzitsuenetako bat, eta industria patente gehien duena, 1963tik hona ia milioi erdi patente sortu baitira, AEBetan aldi horretan erregistratutako patente guztien %20 alegia. Kalifornia atzerriko zuzeneko inbertsioa jasotzen duen Estatu nagusia da eta finantzaketa sistema oso aurreratua du. Bere arrisku kapitaleko funtsak nazioko batez bestekoa baino lau aldiz gehiago dira eta AEBetan enpresa proiektuetan inbertitutako arrisku kapitalaren %51,3 jaso zuen 2011n.\nAEBak merkatu garrantzitsuenetako bat dira Industria, Berrikuntza, Merkataritza eta Turismo Sailaren nazioartekotze estrategian; gainera, azken hiru urteetan AEBetarako euskal esportazioen kopurua hazi egin da hirugarren postuan kokatzeraino, eta euskal esportazioen %8 izan ziren 2011n.\nAzken urteetan, Estatu Batuetako ordezkaritzak hainbat misio instituzional antolatzen lagundu du. Besteak beste, 2011n Lehendakariak egin zuen bisita azpimarratu behar da. Bisita horretan, hainbat lankidetza-hitzarmen sinatu ziren, besteak beste, Harvard University-rekin eta MITekin (Massachusetts Institute of Technology).\ninervencion_integra_goikole... behera kargatu (3 MB)


Rocado Tekila | Gastrofesta\nRocado Tekila eskuragarria dago jada Espainian. Balore eta tradizio berdinak dituzten bi familien arteko elkarlanaren fruitu da: Mexikoko Rodolfo Gonzalez jaunaren familia, duela 125 urtetik tekila destilatzen aditua den familia, eta Torres familia, 1870az geroztik ardo eta brandiak egiten dituena. Bi familiek euren ezagutzak batu egin dituzte produkzio mugatuko tekila bikain hau egiteko. 10.000 botila bakarrik egiten dituzte urtean, egurrezko kutxa elegante batean aurkeztua eta forma borobilak dituen botila esanguratsu batean.\nRocado Jaliskon egiten da, Mexikon, bereziki aukeratua izaten den agabe urdin onenarekin, eta Torres familiak eskainitako haritz europear fineko kupeletan zahartze dute bederatzi hilabetez. Agabea hazi egiten da eguzkiaren argiaren bila, duela 200.000 urte baino gehiago Tequila sumendiak suz eta labaz estalitako harrien artean. Lur horiek emankor bihurtu ziren ondoren etorritako euriari esker. Agabekin elkarbizitzan dauden arroka horiei zor die bere izena eta forma Rocadok.\nRocado Tekila bikain egituratua eta orekatua dago, soilik edo nahastua edateko bikaina. Bere urre ikutuak dituen lasto-kolorea du ezaugarri nagusienetako bat. Gorputz itsaskorra du, lore, fruitu, agabe egosi eta espezie usain goxoekin, horiekin batera gozo tonuak, bainila ikutuak eta egur ikutu leuna, haritz txuri kupelekin kontaktuan egondako denboraren emaitza. Bere zaporea leuna da, gozo eta fruitu ikutuak dituena, aho-sapaian mantentzen den sentsazio eder bat sortzen duena.


Mimosa - Wikipedia, entziklopedia askea.\nArtikulu hau Acacia dealbata espezieari buruzkoa da; generoa gaitzat duena beste hau da: «Mimosa (generoa)»\nEspeziea Acacia dealbata\nMimosa (Acacia dealbata) Acacia generoko zuhaitz espezie bat da, jatorria Australia hego-ekialdean (Hegoaldeko Gales Berria, Victoria, Tasmania eta Australiako Hiriburuaren Lurraldean) duena. Ez da nahastu behar Mimosa generoarekin.\nIzen generikoa, Acacia, grezierazko akantha terminotik eratorria da, eta arantza esan nahi du; izan ere, akazia espezie askok arantzak dituzte. Izen espezifikoak, dealbata hitzak, zurixka esan nahi du, eta zuhaitzaren tonuari egiten dio erreferentzia. Mimosa izena mimo izenetik eratorria da, eta landarearen sentikortasuna adierazten du: argiaren arabera itxuraz aldatzen da, eta ukitu bat nabaritu (nahiz eta arin-arina izan), eta mugimendu azkarrez erantzuten du, folioloak uzkurtuz.\nAzkar hazten den hosto iraunkorreko zuhaitza da mimosa. 10 m garai izan daiteke, eta adaburua irregularra du.\nZurtoinaren azala leuna, grisaxka eta zartatua da.\nBipinatuak, txandakatuak eta handiak dira mimosaren hostoak; eta folioloak (hostoxkak), luma itxurakoak, obalak eta berde-urdinxkak.\nUrtarriletik martxora bitartean loratzen da mimosa. Loreak horiak eta usaintsuak dira, eta kapitulu ugariz osatutako panikulatan ageri dira.\nFruituak leka-motakoak dira, zapalak eta marroiak,10 cm-koak, eta uztailetik irailera heltzen dira.\nJatorriz australiarra den arren, oso arrunta da parkeetan mundu osoan. Euskal Herrian ondo moldatuta dago kostaldeko klima epelean. Hain ondo moldatzen da, non edonon sor daitekeen, eta kimu asko eman.\nLorategietan erabiltzen da, apaingarri gisa.\nLekadun guztiek bezala, rhizobium izeneko bakterioak ditu mimosak sustraietan; aireko nitrogenoa konposatu nitrogenatua bihurtzen dute bakterio horiek, eta, horrela, ongarritu egiten da landarea. Beraz, oso aproposak dira lekadun guztiak lurzoruak ongarritzeko.\nMultimedia: Acacia dealbata\nEspezieak: Acacia dealbata\nAfrican Plant DB: 67164\nCatalogue of Life: 433265\nFl. China: 200011849\nUSDA Plants: ACDE3\n1822. urtean deskribatutako landareak\n1822. urtean deskribatutako taxoiak\nOrriaren azken aldaketa: 6 ekaina 2020, 00:55.


Patxi Lopezek Gobernuarekin lan egingo du presoak bergizarteratzeko\nLehendakariak EAJren presidentearekin izandako bileraren ondoren azaldu duenez, Gobernuarekin elkarlanean aritzeko ?borondatea? du ?terrorismoak eragin dituen arazoak konpontzeko?.\nPatxi Lopez lehendakariak iragarri du datorren Espainiako Gobernuarekin elkarlanean arituko dela ETAko presoen bergizarteratzean aurrera egiteko, demokrazian sartzeko eta legea errespetatzeko borondatea erakusten duten heinean.\nLehendakariak agiria irakurri du Iñigo Urkullu EAJren presidentearekin bildu ondoren, ETAk jarduera armatua utzi eta gero alderdi politiko guztiekin hasi duen bilera-sortaren baitan.\nLehendakariak Gobernuarekin elkarlanean aritzeko borondatea erakutsi omen dio Urkulluri terrorismoak eragin dituen arazoak konpontzeko.\nLehendakariaren arabera, terrorismoaren ondorenari batasun osoz eta irizpide argiz eutsi behar diogu, zuhurtziaz, arduraz eta irekita.\nAusardia agerian utzi genuen indarkeria totalitarioaren aurrean demokrazia mehatxu larrian egon zenetan, adierazi du lehendakariak, bakea lortzeko ausarta izateko eskatu diotenei erreferentzia eginez.\nIndar politiko eta sozialekin akordioetara iristen saiatuko omen da lehendakaria, baina aitortu du hauteskundeak gertu egoteak zaildu egiten duela irizpide partekatuak eskatzen dituzten erabakiak hartzea.\nLehendakariak Eusko Legebiltzarrean, irailean, aurkeztu zuen hamar puntuko ibilbide orria defendatu du memorian, demokrazian, euskal gizartearen aniztasunean eta sentsibilitate politiko guztien integrazioan oinarritutako garai berria eraikitzeko.\nBake prozesuan presarik ez duela onartuko azpimarratu du, izan ere, euskal gizarteak 40 urte baino gehiago itxaron du momentua iritsi arte, eta oraindik frogatzeke dago indarkeriaren amaiera egiazkoa eta betiko izango ote den.\nBestalde, lehendakariak askatasuna eta elkarbizitzarako garai berria ospatzeko ekitaldi publiko bat egiteko aukera aipatu dio Urkulluri.\nInformazio gehiago:Eitb: Patxi Lopezek Gobernuarekin lan egingo du presoak bergizarteratzeko


Leire Etxanizek eta Olatz Arrizabalagak kanporaketa gainditu dute Zamudion, Emakume Master Cup txapelketan - Zamudio - Aikor.eus\nLeire Etxanizek eta Olatz Arrizabalagak kanporaketa gainditu dute Zamudion, Emakume Master Cup txapelketan\nAikor aldizkaria 2019-11-25 12:25\nEmakume Master Cup Lau eta erdiko Txapelketaren jardunaldi bikoitza egin da asteburu honetan. Zapatuan, Mañarian pilota goxoko 16 urtez azpikoen eta promozio mailako finalerdiak jokatu ziren; eta domekan, Zamudion, lehen mailako eta pilota mistoko final laurdenetako partidak. Txorierriko ordezkari biek, Olatz Arrizabalaga gernikarrak eta Leire Etxaniz etxebarritarrak, aurrera egin zuten.\nOlatzek 18 eta 15 irabazi zion Ohiana Orbegozori. Arrizabalagak ondo hasi zuen partida, baina Orbegozo emaitzari buelta emateko zorian egon zen. Azkenean, Olatzek garaipena lortu zuen. Era berean, Leire Etxanizek gogor borrokatu behar izan zuen Maite Ruiz de Larramendiri 18 eta 15 irabazteko. Beste kanporaketa bietan hauek izan ziren emaitzak: Patri Espinar faboritoetako bat argi eta garbi nagusitu zen (18 eta 5) Eneritz Arrietaren aurka; eta Iera Agirrek 18 eta 11 irabazi zion Maider Mendizabali.\nArratsaldean, pilota mistoko final laurdenetako partidak ikusi ahal izan genituen eta hauek izan ziren emaitzak: Laia Salsamendik 18 eta 6 irabazi zion Nora Mendizabali; Leire Gararik, 18 eta 8, Naroa Agirreri; Mirian Arrillagak, 18 eta 13, Amaia Aldairi; eta Miren Larrartek, 18-11, Arrate Bergarari. Aipatzekoa da Aldai iazko Promozio Mailako txapelduna kanpoan gelditu izana.\nLehen Mailako eta Pilota Mistoko finalerdiak Galdakaon egingo dira abenduaren 1ean eta horiek ETB telebista-kateak igorriko ditu. Lehen mailan, Agirrezabalagak Espinarren kontra jokatuko du; eta Etxanizek, Agirreren kontra. Eta Pilota Misto kategorian, hauek izango dira norgehiagokak: Miren Larrarte vs. Laia Salsamendi; eta Mirian Arrillaga vs. Leire Garai.\nGainera, zapatuan, Mañarian ere jokatu ziren partida batzuk, pilota goxoko 16 urtez azpikoen eta promozio mailako finalerdiak, hain zuzen ere. Lehenengoari dagokionez, Ainhoa Romerok eta Aisha Etxeberriak gainditu zuten kanporaketa eta finala jokatuko dute elkarren kontra Otxandion, azaroaren 30ean. Egun eta leku berean Amaia Jakak finala jokatuko du Ainhoa Ruiz de Infanteren kontra promozio mailan.


Zinebi, Zinemearen Europar Akademiaren sarietarako bakarra - bizkaie.biz\nZinebi, Zinemearen Europar Akademiaren sarietarako bakarra\nBizkaie! 2021-03-15 10:36 Zinemea\nMartiaren 15ean ekingo deutso Zinebik zinemagile, produktore eta banatzaileentzako deialdia.\nBilboko Dokumentalen eta Film Laburren Nazinoarteko Jaialdia izango da Europako 24 lehiaketetako bat film labur bat hautatuko dauena Europako Film Laburrik Onenaren 2022ko Sarirako hautagai moduan.\nHorrezaz gan, Hollywoodeko Zinemagintzako Arteetako eta Zientzietako Akademiak Oscar sarietarako kalifikatzaile lez onartzen dau Zinebi eta gogoan izan britaniar zinemako BAFTA sarietarako eta espainiar Goya sarietarako jaialdi kalifikatzailea be badala.\nZinebik martiaren 15ean, hasierea emongo deutso 63. edizinoan parte hartzeko deialdiari. Jaialdia 2021eko zemendiaren 12tik 19ra izango da.\nEuropar Zinemaren Akademiak (EFA-European Film Academy) Bilboko Dokumentalen eta Film Laburren Jaialdia (ZINEBI) hautatu dau Europar Zinemako 2022ko Sarietarako hautagai bat aukeratuko dauen Estaduko jaialdi bakar moduan, Film Laburren Kategorian.\nZinebi Bilboko Udalak antolatzen dau eta sariketa ospetsu horreetarako jaialdi kalifikatzaileen zerrendan dago, besteak beste, Venezia, Berlin, Clermont-Ferrand, Locarno, Rotterdam edo Vila do Conde.\nKontuak kontu, 63. Zinebiko nazinoarteko epaimahaiak europar film laburraren saria emon beharko dau eta Zinebin sari hori irabazten dauenak Europar Film Laburrik Onenaren 2022ko Sarirako hautagaitzea lortuko dau.\nBilboko Udalaren jaialdiak hautatuko dau bere atal ofizialeko parte-hartzaileen artean, 2022ko EFA Sarietarako hautagai izango dan film bat, Europar Film Laburren kategorian.\nHorrezaz gan, Hollywoodeko Zinemagintzako Arteetako eta Zientzietako Akademiak Oscar sarietarako kalifikatzaile lez onartzen dau Zinebi eta britaniar zinemako BAFTA sarietarako eta espainiar Goya sarietarako jaialdi kalifikatzailea be bada.\n1974tik hasi eta eten barik, Zinebi film laburren eta dokumentalen kategorian munduko A klaseko bost jaialdien artekotzat ezagutu izan dau Zinemagintzako Produktoreen Alkarteen Nazinoarteko Federazinoak (FIAPF); Bilbogaz batera dagoz, bost horreen zerrendan, Tampere (Finlandia), Oberhausen (Alemania), Krakovia (Polonia) eta San Petersburgo (Errusia).\nFilm laburretarako eta luzeetarako deialdi bakarra\nZinebi, Bilboko Film Dokumentalen eta Film Laburren Nazinoarteko Jaialdiak martiaren 15ean ekingo deutso zinemagile, produktore eta banatzaileentzako deialdia, jaialdiaren 63. edizioan parte hartzeko lanak helarazo deiezan.\nJaialdiak, atal ofizialerako, hau da, Nazinoarteko Film Laburren Jaialdiaren atal ofizialerako, gehienez be 30 minutuko iraupeneko film laburrak, fikzinoko filmak, animazino filmak eta film dokumentalak onartzen ditu, betibe 2020ko urtarrilaren 1etik aurrera produzidutakoak badira. Bestalde, ZIFF-ZINEBI First Film Nazinoarteko Lehiaketearen atal ofizialerako, opera prima diran film luzeak onartzen ditu, 60 minutu baino gehiagokoak, Estaduan estreinau ez diranak eta 2021ean zehar produzidutakoak.\nIzena emotea film laburren produktoreek edo legezko ordezkariek egin behar dabe, Festhome plataformearen bidez, garagarrilaren 25a baino lehen. Epea irailaren 12an amaituko da ZIFF-ZINEBI First Film Nazinoarteko Lehian parte hartu nahi daben film luzeentzat.\nFilm Laburren Nazinoarteko Lehiaketearen atal ofizialean parte hartu nahi daben film laburrek honako sari honeek irabazi leikiez:\n- Zinebiko Sari Nagusia (7.000 euro).\n- Euskal Film Labur Onenaren Sari Nagusia (6.000 euro).\n- Espainiako Film Labur Onenaren Sari Nagusia (6.000 euro).\n- Fikzinoko Film Labur Onenaren Mikeldia (5.000 euro).\n- Animazinoko Film Labur Onenaren Mikeldia (5.000 euro).\n- Film Labur Dokumental Onenaren Mikeldia (5.000 euro).\n- Publikoaren EITB Saria (3.000 euro).\n- SGAE-Euskadiko Kontseilua Fundazinoaren Saria Euskal Gidoirik Onenarentzat (3.000 euro).\n2020an, Zinebi jaialdiak 3.525 film labur jaso zituen, 101 herrialdetatik eta horreen artean 60 izan ziran hautatuak.\nZIFF-ZINEBI First Film Nazinoarteko Lehiaketea Atal Ofizialean parte hartuko daben opera prima film luzeek ZIFF Sari Nagusia (12.000 euro) edota Gazte Epaimahaiaren Saria (2.000 euro) irabazi leikiez.\nUdala da Zinebi jaialdiaren antolatzailea; baina, horrezaz gan, laguntzaile sare handi bat dago erakunde publiko etapribatuen artean, besteak beste, Eusko Jaurlaritzea, Bizkaiko Foru Aldundia, Kultura Ministerioa Zinemagintza eta Ikus-entzunezko Arteen ICAA Institutuaren bitartez, EITB, Zineuskadi, Europa Creativa Media Desk Euskadi, Euskal Produktoreen Alkartea (EPE-APV), SGAE- Euskadiko Kontseilua Fundazioa, EHU, Euskal Gidoilarien Elkartea, FAS Zinekluba, UNICEF, Bilboko Guggenheim Museoa, Bilboko Arte Ederren Museoa, Azkuna Zentroa-Alondiga Bilbao, Golem-Alhondiga Zinemak eta Campos Elíseos Antzokia.


Martxoaren 8aren inguruan lanean – IKA Bloga\nHona hemen martxoaren 8aren bueltan euskara lantzearekin batera efemeride horren inguruko gogoeta egiteko zenbait jarduera, bakarlanean aritzeko zein ikaskideen konpainian.\nNola lotu etxea, lana eta haurrak\n*Jarduera hementxe deskargatu: Egun Berezietako MO-M8-Nola lotu etxea lana eta haurrak\n1- Mikelek egiten duena / Anak egiten duena: Familia eta lana nola uztartzen edo lotzen dituzten ikusteko, hona hemen Mikel eta Anaren adibidea. Bikote arrunt bat da, ezkonduta daude eta bi haur dituzte. Irakur ezazu orain norberak egunero egiten duena.\n2- Lana eta familia uztartzea zaila da: Lana eta familia uztartzea zaila da askotan eta horregatik, jende askok irtenbideak bilatzen ditu. Adibidez, orduen murrizketa eskatzen du lantokian; hau da, ordu gutxiago lan egitea. Baina gehienetan emakumeak dira ordu gutxiago lan egitea erabakitzen dutenak. Euskadiko emakumeen eta gizonen egoerari buruzko 2007ko txostenak gizartearen zenbait alorri buruzko adierazle kuantitatibo batzuk jasotzen ditu.\n3- Gizon batzuek hartutako erabakiak: Jarraian ordu gutxiago lan egitea aukeratu duten gizon batzuen adibideak irakurriko ditugu.\n4- Zenbat buru, hainbat aburu: Gaiari buruzko iritzi batzuk bildu ditugu, bai aldekoak bai aurkakoak, zure iritzia eman baino lehen azter ditzazun. Ondoren, ardura banatzearen alde eta aurka zein dagoen esan beharko diguzu.\nEmakumeek kirol arloan duten eta izan beharko luketen ikusgarritasunaren inguruan egingo dugu gogoeta.\n*Jarduera hementxe deskargatu: Egun Berezietako MO-M8-Emakumeak marka guztiak hausten\n1- Bideoaren ulermena: Ikusi Ane Etxezarretari egindako elkarrizketa, irakurri osatu dugun laburpena eta kokatu hitzak dagokien lekuan.\n2- Testuaren ulermena: Irakurri Ane Etxezarreta Realeko jokalariari egindako elkarrizketa eta erreparatu esapide hauei.\nAne Etxezarreta Realeko jokalariaren entrenatzailea Gonzalo Arkonada da. Bestalde, Arraunean, Donostiako Kontxako estropadan, Izara Lestayok ezin izan da gizonezkoen Getariako ontziko patroi izan, arautegiak ez duelako talde mistoen parte-hartzea onartzen. Zer iruditzen zaizkizu bi egoera horiek? Emakumezkoen taldea gizonezkoak entrenatzea edo Kontxako Banderan gertatutakoa, zer duzu horiei buruz esateko?\nKirolean nabarmendu diren zein emakume ezagutzen dituzu?\nZuen ustez, ba al dago emakumezkoentzako eta gizonezkoentzako kirol egokiagorik?\nEzagutzen al duzu, ustez, emakumezkoen kiroletan aritzen den gizonik?\n4- Entzundakoaren laburpena: Azken urteotan emakumeek kirol-arloan duten protagonismoak gora egin du nabarmen. Gero eta emakume kirolari gehiago daude eta gero eta ikusle gehiago joaten dira horiek jokatutako partidak ikustera. Emakumeak kirolean lortzen ari diren emaitzei buruzko audio bat entzungo duzu. Entzundakoan aukeratu laburpenik egokiena.\n5- Testua osatu: Segidan duzu Begoña Muruagaren testua. Bertatik zenbait hitz kendu ditugu: testu-antolatzaileak, batez ere, eta lexikoa. Osatu testua, kendutako hitz horiei dagokien ordena-zenbakia jarriz.\n6- Gutuna idatzi herri aldizkarian: Idatzi eskutitza herri-aldizkari baterako. Eskutitz horretan, alde batetik emakumeak arlo batean (kirolean, lanean, gizartean…) ematen ari diren urratsak goraipatuko dituzu; bestetik, oraindik zer hobetu daitekeen aipatuko duzu. Erabili eredu bezala Begoña Muruagaren testuaren egitura eta berak erabilitako lokailuak.\n*Jarduera hementxe deskargatu: Egun Berezietako MO-M8-Emakumeak gailurrean\n2- Enbor beretik sortu diren besteak: Jarraian, Junko Tabeik irekitako bideari heldu eta munduko gailurrik altuenak igo dituen euskaldun bat aurkeztuko dizugu: Edurne Pasaban. Euskadi Irratian egi n zioten elkarrizketa honetako 8 gai jaso ditugu, bai na desordenatuta. Ordenatuko al di tuzu el karri zketan esan di tuen ordenan?\n3- Ikaskideekin komentatu:\nEzagutzen al duzu gizonezkoentzat erreserbatutako arlo batean nabarmendu den emakumeren bat?\nGaur egun gizonezkoek dauzkaten erraztasun berberak dauzkate emakumeek goi mailako kirolean aritzeko?\nZer iruditzen zaizu zortzimilakoak igotzeko grina hori? Ulergarria al da erronka bat lortzeagatik bizitza arriskuan jartzea?\n*Jarduera hementxe deskargatu: Egun Berezietako MO-M8-Felisa Martin meteorologoa\n1- Felisa Martin donostiarra: Irakurri testua eta, jarraian, erabaki ondorengo esaldiak egia ala gezurra ote diren.\n3- Emakumezkoak zientzietan: Aurten ere ez dago emakumezkorik Nobel sarietan, eta bigarren urtea da segidan, 2016an ere gauza bera gertatu baitzen. 1- Erreparatu azpimarratutako egiturei. Ezagutzen al dituzu? 2- Bete hutsuneak jarraian dituzun testu antolatzaile egokiak erabiliz.\nPrevious: Maitasunak ba ote du iraungitze-datarik?\nNext: Mutila jaio izan banintz


Lamiako Maskarada: 2021\nAtzo Arene egon zen "Nos echamos a la calle" saioan gure Lamiako Maskarada aurkezten.\nHementxe doakizue bideoa:\nCOVID-19 dela eta, bi urte jarraian Lamiako Maskarada bertan behera geratu da baina laster bueltan egongo gara eta inoiz baino indartsuago! Zuen laguntza ezinbestekoa da honenbeste maite ditugun pertsonaiak maiatzaren azken ostiralean berriro gure kaleetan egoteko. Beraz, parte hartzera gonbidatzen zaituztegu!\nLehenengo bilera Urtarrilaren 9an izango da betiko lekuan eta betiko orduan, hau da, 16.30etan Lamiako Antzokian. Parte hartzeko gogorik izatekotan, etor zaitezte! Lamiako Maskarada zuen zain dago berriro ekitaldi bakarra eta ikusgarria ospatzeko! Ez zarete damutuko!\nANIMA ZAITEZTE MASKARADA BIZITZERA!\nBi urte daramatzagu Maskarada ospatu gabe, baina laster bueltan egongo gara eta inoiz baino indartsuago! Urtarrilean hasiko gara eta aurten entseguak luzatu egingo dira maiatzaren azken ostiralera arte. Parte hartzeko gogorik izatekotan, zabaldu mezua eta anima zaitezte!\nAsteburu honetan Umore azoka berriro bueltatu da Leioako kaleetara, beraz argi dago Lamiako Maskarada ere laster ospatuko dugula.\nOsasun egoera aldatzen ari da eta espero dezagun hurrengo asteetan zehar askoz gehiago hobetzea.\nDagoeneko ilusioz beteta gaude gure Maskarada berriro kaleratzeko eta gainera aurten inoiz baino lehenago hasiko gara entseguak egiten. Laster esango dizuegu noiz hasiko garen!!!\nAnimatu berriro gurekin batera Lamiako Maskarada bizitzera! 🎭🎭🎭🎭\nAzkenean lokal berri bat lortu egin dugu guk dauzkagun gauza guztiak egoera onean gordetzeko. Orain jantziak, maskarak, txanoak eta Maskaradan erabiltzen ditugun beste mila gauza primeran mantenduko ditugu. Mila esker Leioako udalari, egia esan ASKO itxaron behar izan dugu (40 urte baino gehiago), baina azkenean esan dezakegu lokal duin bat daukagula. Beraz, dena prest Lamiako Maskarada 2022 ospatzeko!!!!! Adi egon zeren eta hurrengo urtean inoiz baino lehen entseguak prestatzen hasiko baikara.\nGozatu uda eta asko zaindu 😉\nLeioa Udal Aldizkarian aurtengo egitaraua azaltzen da:\nLamiako Maskaradaren argazki erakusketa ibiltaria Txorierri auzoan izango da ekainaren 28ra arte.\nMila esker Leioako Udala!\nEsan genizuenez, unitate didaktika baita ere webgune batean eskuragarri egongo da. Hementxe doakizue webgunearen link-a, eta espero dezagun zuen gustokoa izatea eta aldi berean Maskaradari buruz ikastea!\nBerriro eskertzen dugu David Fernández Rementeria-k egindako goi-mailako lana eta Leioako Udalaren laguntza!\nMila esker Marta urtero halako erreportai politak ateratzeagatik 😍\nGaur Maiatzaren azken ostirala da eta berez Lamiako Maskarada ospatzeko eguna izango litzateke. COVID-19 dela eta, bi urte jarraian Lamiako Maskarada bertan behera geratu da.\nEspero dezagun hurrengo urtean berriro Maskarada kaleratzea eta gure auzoko kaleak hankaz gora jartzea!\nAtzo Arenek elkarrizketa bat egin zuen Hamaika Telebistan.\nHemetxe doakizue link-a:\nGaurtik Ekainaren 7ra arte Lamiako auzoan argazki erakusketa ibiltaria gozatu dezakezue!\nLamiako Maskarada ospatu ez arren, Maskaradaren arima gure artean egongo da.\nAnima zaitezte erakusketa gozatzera!\nHurrengo barikuan argazki erakusketa ibiltari hasiko da gure auzoan. Maskaradaren magia sentituko duten irudien aukeraketa bat, batzuk udal artxibokoak, beste batzuk Maskaradak berak utzitakoak, Marcos Ferrer argazkilariak utzitakoak eta beste batzuk Jose Luis Raymond eszenografo ospetsuak eta Maskaradaren eszenografiaren sortzaileak utzitakoak.\nEspero dezagun zuen gustokoa izatea!\nDakizuenez, Leioako Udalak, Lamiako Maskaradarekin batera, jolasen liburu bat prestatu du Lehen Hezkuntzako ikasleentzat, Maskaradaren historia eta tradizioa zabaltzeko. Leioako ikastetxe publikoetan ikasten duten Lehen Hezkuntzako ia mila haurrek xehetasun guztiekin ezagutu ahal izango dituzte Maskaradaren pertsonaiak eta garapena, jolasen bidez dibertitzen diren aldi berean. Leioako bost ikastetxe publikotako Lehen Hezkuntzako 800 ikaslek baino gehiagok jasoko dute hilabete honetan Lamiako Maskaradaren dibulgazio-liburua. Azpimarratu behar dugu azkenean unitate didaktikoak Leioako ikastetxe publikoetan eta itunpeko ikastetxeetan banatuko direla.\nGainera, ikus-entzunezko materiala ere izango da ikusgai www.lamiakomaskarada.eus webgunean ate unitate didaktikoak QR kodeak izango ditu.\nMILA ESKER David eta Elen lan-bikaina egiteagatik!\nAtzo beste elkarrizketa bat egin genuen aurtengo aktibitateak aurkezteko.\nMila esker Cynthia eta Tele7 telebista beti gurekin egoteagatik!\nHurrengo bideoan ikus dezakezue, minutu 21an agertzen gara:\nMaiatza hilabetea heldu da baina tamalez "Maiatza" ez da gure kaleetan egongo.\nAste honetan Kultur Leioan prentsaurrekoa emango dugu aurtengo "egitaraua " aurkezteko.\nAnimo eta zaindu, GUZTIOK ondo egon behar dugu hurrengo urtean gure Maskarada maitia denok batera gozatzeko!\nGora Lamiako Maskarada! Beti gure bihotzetan💗!\nDuela denbora luze Lamiako Maskaradari buruzko liburu bat idazten hasi ginen. Berez proeiktu berezi hau ez dugu burutu gaur egungo taldeko kideok baizik eta aurreko partaideen artean sortu zen. Izan ere, Rosana Mencia, Luis Bilbao edota Jose Luis Raymond, beste batzuen artean, lanean egon dira liburu hau aurrera eramateko. Informazio pilo bat bildu egin dute, elkarrizketa asko egin dituzte eta jakina argazki asko bildu dituzte. Oso lan gogorra izan da, baina orain esan dezakegu laster lan-bikain hau zuek guztiok irakurtzeko prest egongo dela.\nMila esker ahalegin itzelak egin dituzten guztiei liburu hau argitaratzeko.\nLamiako Maskarada 2021\nEusko Jaurlaritzak hartutako segurtasun-neurriak betetzen jarraitu behar ditugu, beraz momentuz ezin ditugu entsegurik egin. Suposatzen dugu Lamiako Maskarada aurten ere ez dugula ospatuko. Hala ere, horrek ez du esan nahi maiatzaren azken ostiralean Maskarada ezin dela gure artean egon. Dagoeneko Maskarada antolatzen dugunok Udalarekin batera lanean gaude ea "zerbait" egin dezakegun ala ez.\nDakizuenez, hilabetero edota astero segurtasun-neurriak aldatzen dituzte, orduan zerbait argi eta garbi dagoen momentuan jakinaraziko dizuegu. COVID-19 etorri zen momentutik esan dugun moduan, ez dezagun inoiz ilusioa galdu, zaindu eta espero dezagun laster musika eta dantzak gure auzora buelta daitezela.


Enbata-ko BM lehiaketako ordezkariak Joanes Elizondo eta Aitor Elizondo izango dira\nZarautz Gesalaga-Okelan-eko arraunlariek Zarauzko bi estropadetan izan zuten dinamika onean jarraitu nahi dute, non bi jardunaldietan txanda irabaztea lortu zuten. Bolada on horri Eusko Label Ligako zein Euskotren Ligako talde guztiek parte hartzen duten BM lehiaketara igorri nahi dute.\nHamaikagarren saiora, GO fit Hondarribiako arraunlariak eta Bertako igogailuak Hondarribiako arraunlariak iritsi dira lidertzan, bi bikoteek hiruna puntu dituztelarik. Joanesen eta Aitorren helburua hiru puntuak gainditzea izango da, eta BM supermerkatuetako azken saria irabaztea.\nJoanes BM supermerkatuetan aurki ditzakegun produktuekin osatuta dauden txarteletan dauden hitzak marrazten saiatzen da, eta Aitor bere taldekidea marrazkiak asmatzen saiatzen da. Oraingoz, hiru asmatu dituzte gehienez minutu batean, hobetuko dute errekor hori enbatako arraunlariek?


Baleazaleak urpera - Sabotajea (II) - Nor\nOrdenagailuen kontrol-gela aurkitu genuen, estazioko makineria osoa martxan zeukana. Ordenagailuen pantailak txikitu genituen txinpartak atera eta LED argiak piztu arte, eta musika eder bat aditu genuen inguruan: itzaltzen ari zinen makinen hotsa. Ez zegoen alferrik galtzeko denborarik, eta biltegira joan ginen hurrena, han gordetzen baitzituzten lau barkuentzako ordezko piezak. Garestienak hartu, kaiaren ertzera joan eta uretara bota genituen. Azkenik, bulegoetara iritsi ginen: bertan gordetzen zituzten legez kanpoko harrapaketak erregistratzeko liburuak. Konfiskatu egin genituen, eta azido zianikoa isuri genuen eraikin osoan. Leihoak birrindu genituen, eta garesti itxurako edozer giltza ingelesekin eta zizailekin konpondu genuen.\nLehendabizi, estazioa energiaz hornitzen zuten dieselezko sei sorgailuak sabotatzea zen lana. David eta biok eskarmentua genuen dieselaren ingeniaritzan, eta bagenekien zer zen ona motorrarentzat, eta zer zen txarra. Berandu baino lehen, arropa eranzten hasi ginen, izerdi-patsetan ari baikinen lanean.\nJarraian, zentrifugatzaileetara jo genuen: bale-gantza prozesatu eta gradu altuko lubrikazio-olio bihurtzea zuten lana, eta olio hori misiletan erabiltzen zen gero. Suntsitu genituen tresna delikatuak, eta, hurrena, lehengo plantan aurkitu ez genuenarekin egin genuen topo: balea-haragiaren menditzarrarekin. David saiatu zen balea-haragiaren palet ugariak mugitzen, zeinak hozte-unitate batean baitzeuden, baina garraiorako eskorga erregairik gabe geratu zen. Orduan, hozte-unitateak ireki behar izan genituen, eta unitateak berak sabotatu, hartara haragia desizoztu eta alferrik galtzeko.\nHildako balea baten gorpu zati bat. Irudia: Anna Ibelshauser-Hard to Port.\nEgun batzuk geroago, munduko albisteak entzutean, estazioaren arduraduna entzun genuen harrituta esaten bazirudiela airetik eraso ziotela baleazaleen estazio osoari.\nGau osoa eman genezakeen estazioa sabotatzen, baina barkuak zain geneuzkan, eta David eta biok erretiratzea adostu eta autora bueltatu ginen, nekatuta eta izerditan. Hara iritsita, eroaldi labur bat izan nuen, ikusi bainuen gurpilean utzitako giltzak ez zeudela han. Haizea izugarri indartsua zen, eta metro batzuk harantzago boteak zituen; linternarekin aurkitu nituen. Orain, koipez zikindurik eta izerditan blai, Reykjavikera bueltatu ginen autoz. Euria dela-eta, errepideak arriskutsu zeuden, eta sarritan autoa irristaka hasten zen, izotza ukitzen zuenean.\nUrperatutako Hvalur 6 eta Hvalur 7, 2018ko irudi batean. Iturria: Wikipedia\nBene-benetan uste dut nire ilea gau hartan hasi zela behar baino lehen urdintzen. Ordubete geroago, Reykjavikeko portura iritsi ginen, eta han genituen hiru ontziak, uretan balantzaka, laugarrena nasa lehorrean. Davidek eta biok atseden hartu, eta janari energetiko pixka bat jan genuen, eta atzeko eserlekuan gorde genituen estaziotik konfiskaturiko erregistro-liburuak. Arnasa sakon hartu, autoaren ateak ireki, eta euri-zaparradara irten ginen berriz; gure eski-maskarak eta zirak ez ziren mozorro hutsa, beharra baizik. Eskuak patrikan sartuta, bi arrantzale zaharren modura, porturantz joan ginen, Hvalur 5, 6 eta 7rantz.\nHain handiak ziren kaiko olatuak, non pare-parean baikeneuzkan ontzien karelak; beraz, ontziratzeko, salto txiki bat bakarrik eman genuen. Azkar joan ginen Hvlaur 5era; Davidek zizailak atera zituen, eta haiekin moztu zuen motor-gelarako leihoaren giltzarrapoa. Davidek ziurtatu zuen ez zegoela zaindaririk lotan, eta ni gainazaleko plakak altxatzen hasi nintzen, ur gaziaren balbulen bila: izan ere, itsas urak hozten zituen barkuaren motorrak, eta balbula horrek erregulatzen zuen itsas uraren maila. Aurkitu nuenerako, David bueltatua zen, iragartzera ontzia hutsik zegoela.\nBorrokan hasi ginen balbularen estalkiari eusten zioten hamasei azkoinekin, eta, gehienak kendutakoan, ura presioan hasi zen ateratzen torlojuen zuloetatik. Probatu nuen; gazia zen. Estalkia guztiz kendutakoan, urez beteko zen motor-gela, lehenbizi, eta gero ontziaren gainerako gelak, eta pixkanaka hondoratuko zen Reykjavikeko portuaren urezko hilobian. Estalkia erdi irekita utzi genuen, eta Hvlaur 6ra joan ginen, prozesua errepikatzera.\nUntzietako baten motorraren gela. Irudia: Wikiwand.\nAzkenik, azkoin eta torloju guztiak kenduta, barra bat sartu genuen balbulan, eta, indar pixka bat eginda, balbula berehala askatu zen, eta David eta biok blai egin gintuen bertatik atera zen itsasoko uraren zurrustak. Azkar itzuli ginen Hvlaur 5era; ontzi haren azken torlojuak kendu genituen, eta ozeanoa uholdeka sartu zen berriz.\nIdazlea\tJoannes Jauregi - 846 Ikustaldi


Azkorriko Fangaloka jatetxea hustu behar izan dute sute baten ondorioz - Getxo - Hiruka.eus\nAzkorriko Fangaloka jatetxea hustu behar izan dute sute baten ondorioz\nIker Rincon Moreno 2020-08-10 09:42\nAtzoko irudietako bat. @BOMBEROSBIZKAIA\nKaxa-elektrikoan sortutako sute baten ondorioz Fangaloka jatetxea hustu behar izan zuten atzo, domekan. Sugarrek gela elektrikoan eta biltegietako batean izan dute eragina.Taberna, jatetxea eta gainontzeko instalazioek ez dute kalterik izan; era berean, ez da zauriturik egon.\nGune horiek konpontzeko lanak iraun bitartean lokala itxita egongo dela jakinarazi dute arduradunek.


Deustuko Unibertsitateak ate irekien jardunaldia egingo du gaur | El Correo\nZurekinDeustuko Unibertsitateak ate irekien jardunaldia egingo du gaur\n2019-2020 ikasturteko eskaintza ezagutzera emango du Bilboko eta Donostiako campusetan\nDeustuko Unibertsitateak ate irekien jardunaldia egingo du gaur Bilboko eta Donostiako campusetan, 2019-2020 ikasturteko eskaintza ezagutzera emateko. Etorkizuneko ikasleek aukera izango dute, 10:00etatik 14:00etara, berrogeitik gora gradu, gradu bikoitz, gradu eta ibilbide dual, aipamen eta titulu propioak ezagutzeko, bai eta unibertsitateko 22 titulazio elebidun eta hirueledunen eskaintza berria ere.\nUnibertsitateko arduradunek jakinarazi duenez, nazioarteko titulu horien berrikuntza nagusia da ikasleek beren hizkuntza ibilbide elebiduna edo hirueleduna diseinatu ahal izango dutela, eta ibilbide horri lotutako ziurtagiria jasoko dutela ikasketak amaitzerakoan. Horretarako, kredituen %40tik gora euskaraz edo ingelesez egiteaz gain, hizkuntza horretan C1 maila dutela erakutsi beharko dute.\nGraduaren arabera, ikasleak lau modalitateren artean aukeratu beharko du: elebiduna, ingelesarekin; elebiduna, euskararekin; hirueleduna, ingelesarekin eta euskararekin; hirueleduna, euskararekin eta ingelesarekin. Hori guztiari gehitzen zaio karrera batzuetan kredituen %80 baino gehiago egin daitezkeela euskaraz edo ingelesez.\n«Hizkuntza eskaintza horrek Deustuk eleaniztasunarekin duen konpromisoa erakusten du, eta urrats bat gehiago da gradudunen gaikuntzan eta titulazioen nazioartekotzean», nabarmendu du.\nHelburu bera lortu nahi du datorren ikasturterako beste berrikuntzetako batek: graduak titulu propioekin konbinatzeko aukera, espezializazio handiagoa lortzeko. Zehazki, Filosofia, Politika eta Ekonomiako graduan, Hizkuntza Modernoak eta Kudeaketakoan eta Turismoan nazioarteko profila indartu daiteke, graduarekin batera International Trade Skills titulu propioa eginda. Helburu hori bera du Skills for International Lawyers titulu propioak, Zuzenbideko ikasleei eskaintzen zaienak. Ingelesez egiten da, osorik, nazioarteko esparru juridikoa lantzeko.\nArtxandako futbol zelaiko instalazio berriak inauguratu dituzte Esperantzako frontoi eta eraikin berria eraikitzeko lizitazioa onartu dute


"Agian naturaren falta sumatzen dugulako itzultzen gara mendira"\nMunduan barnako bidaiak batez ere barne bidaiak direla esan digu jendeari mendi gailurrak oparitan ematen dizkion mendizale kementsuak.\nDani Blanco/ Felipe Uriarte\nAita itsas gizona eta semea lehorzalea?\nAita bizkaitarra eta barrualdekoa zen, Galdakaokoa. Itsas gizona izateko ikasi zuen. Gazte-gazterik Pasaiara joan eta han hasi zen lanean Pisbe izeneko bakailao enpresa handian. Zortzi ontzi zituen enpresak eta horietako batean, Galerna deiturikoan, pasa zuen bizitza erdia. Ternuan lan egin zuen bakailao arrantzan. Eta Pasaiako neska eder batekin ezkondu zen, Angelita Camara, gure ama, oraindik bizi dena. 97 urte ditu.\nZu itsasoan ibili zara?\nBai, baina belaontzietan. Baditut lagun pirata batzuk eta haiekin egin ditut halako bidaia politak. Luzeena izan zen Bartzelonatik abiatu eta Groenlandiako mendebaldeko kostaraino, Umanaq fiordoraino. Zazpi hilabeteko itsas bidaia ederra izan zen.\nMendizaletasunaren harra txikitatik sentitu zenuen?\nEuskal Herriaren erditik etorri eta itsasora jo zuen gure aitak, nik aldiz itsasertzean jaio eta mendira jo nuen. Nork daki egiten ditugun gauzak zergatik egiten ote ditugun. Bizitzak eskutik hartu eta mendietara eraman ninduen. Pasaia oso herri berezia da, fiordo bat bezalakoa. Mendi txikitxoak daude, itsasoa dago… Amets egiteko tokia da. Nik amets asko egin ditut Ternuarekin, itsasoarekin… Behin aitaren barkuan foka bat ekarri zuten eta beste behin hartz bat. Oso gaztaro ameslaria bizi izan nuen eta nik beti errua, modu samurrean, nire herriari bota diot. Pasai Donibane beti izan da nire bihotzean eta segitzen du izaten nire bizitzaren erdian. Nire iruditerian beti da bidaia guztietako hasiera eta bukaera. Bidaia zirkularrak egiten ditut beti. Eta bizi izan naizen toki guztiak ere, Donostia, Hondarribia, Gaintza, Oñati… Toki horiek guztiak Pasai Donibanen sartzen ditut.\nNorekin hasi zinen mendira joaten?\nGehienetan bakarrik. Gustuko nuen han ibiltzea. Eskalada ikastaro bat egin nuen eta itsas argiaren inguruan dauden harkaitzetara joaten nintzen maiz, batez ere eguraldi txarra egiten zuenean eta olatuek harriaren kontra jotzen zutenean. Olatuak lehertzen ikustea gustuko dut. Oso giro estetikoa da hori. Gero Pirinioetara joaten hasi nintzen eta ondoren Alpeetara, Himalaiara…\nEta egun, norekin ibiltzen zara mendian gustura?\nBakarrik ibiltzea ederra da, askea eta bakartia sentitzen zara, eta toki ona da mendia bakardadea dastatzeko. Taldean ere gogoko dut, sarri horrelakoetan lanean nago, eta mendia konpartitzea ederra da, ogia, gazta eta ardoa konpartitzea bezain ederra. Azken garai honetan umeekin mendian ibiltzea laket dut. Eta are ederragoa bikotekidearekin mendian aritzea, bakarrik ez eta maite duzunarekin zaude naturan.\nMendizale asko Euskal Herrian. Aparteko afizioa dago hemen?\nBaietz esango nuke. Euskal Herria horren txikia izanik ere, hemen baditugu hiru mendizale zortzi milako guztiak egin dituztenak. Eta hori toki askotan ez da gertatzen. Nik dakidala, Frantzia osoan oraindik ez dago mendizalerik zortzi milako guztiak egin dituenik, adibidez. Zergatik ote? Zalantzarik gabe mendizaletasuna ez delako soilik kirola. Kirol hutsa baino ederragoak diren gauza batzuk badira hemen. Mendizaletasuna eta bidaia hertsiki lotuta daude. Ezin da ulertu mendia bidaiarik gabe. Pentsatzen dut gure gizartea garai batean naturarekin oso lotuta egon dela. Hiri handirik ez da izan hemen orain dela gutxira arte eta gure hiriak baserritarrez beteta daude. Agian naturaren falta sumatzen dugulako itzultzen gara mendira, milaka urtez gure ingurunea izan den horretara.\nBelarriak erne edukita, zer entzuten da mendian?\nNorberaren barnealdeko zurrumurruak, istorioak, asmoak, nahiak, ahuldadeak, beldurrak, sasoia… Txikia zara eta txiki sentitzen zara, baina aldi berean handi, naturak asko ematen dizulako. Zure txikitasunean handi egin behar duzu eta zure onena atera, han segitzeko.\nOnena atera naturarekiko eta besteekiko ere bai?\nBai. Zure onena eta zure txarrena ere ateratzen da. Mendiak ez zaitu hobea egiten, baina zer zaren agerrarazten du, nolakoa zaren zure barne-barnean.\nLehia handia al dago goi mailako mendizaleen artean?\nBai, bai lehen eta bai gaur egun ere. Baina hori ez da batere osasuntsua. Mendizaletasunaren idatzi gabeko arauetan lehia izatekotan mendizaleok mendiarekin dugu, naturarekin. Lehia baino, harremana esango nuke. Letek aspaldi esan zuen: “Naturarekin bat izan eta harremanetan sartzea”. Espedizio handietan batez ere, aldaketa handia nabari da azken urteotan. Gure gizarte mendebaldarra aberatsagoa da orain, europarra, ipar amerikarra, Australiakoa… eta errazago mugitzen gara. Gizartearen joerak ere aldatu dira. Turistak garela? Bai. Baina horrek bere alde onak ere baditu, horrekin bertako jendeak lana topatu duelako. Asko eztabaidatzen da, adibidez, sherpak negozioa egiten ari omen direlako Everesten. Mespretxuz esaten dute hori. Ni ez nago batere ados. Haiek lanean ari dira eta izugarrizko lan gogorra egiten dute gainera, eta horri esker beren seme-alabek ikasteko aukera dute eta haien etxeak hobeak dira orain. Everest, Kilimanjaro, Andeetan bizi den jendeari garapen handia ekarri die mendiko turismoak. Askotan mendebaldarrok ohitura dugu gure begiekin ikusteko dena eta ematen du munduko zentroa hemen dagoela, eta ez da horrela. Himalaian bizi den batentzat munduaren zentroa han dago. Zentro asko dago munduan. Egin beharko genukeena da denak garbiago jokatu, zaborrarekin adibidez. Orain hobeto doa, baina asko gelditzen da egiteko.\nDirua al da edozein tokitara joateko balio duen pasaportea?\nEz du zergatik horrela izan behar: askoz gehiago balio du abiatzeko gogoak.\nEta dirutan, zenbat balio du bidaia handi horietako bat egiteak?\nEverestera 50.000 euro. Kilimanjarora 4.000 inguru.\n1974an “Tximist” lehen euskal espedizioa egin zenuten Himalaiara, Everestera.\nHorrela hasi zen garai modernoa Euskal herriko medizaletasunean. 1969an Peruko Andeetara joan zen talde bat. Inork inoiz zapaldu gabeko bost mendi egin zituzten eta ondoren hasi ziren prestatzen Himalaiarako lehen espedizio hau, Cegasa enpresak babestua. Juan Zelaia, enpresa horretako nagusia, euskal mendizaletasunean oso pertsona berezia izan da eta berehala ikusi zuen proiektua oso interesgarria izan zitekeela. Hamabi lagun izan ginen eta Nepaleko hogeita hamar bat sherpa. Ez ginen gailurreraino igo, baina esperientzia handia hartu genuen hurrengo espedizioetarako.\n1976an Mendiak eta Herriak sortu zenuenetik zuzendari jarraitzen duzu.\nEsango nuke zuzendaria baino gehiago idia naizela. Sortu eta berehala hasi ginen bidaiak egiten Perun, Pirinioetan, Nepalen… Mendian egiten diren jarduera guztiak antolatzen eta gidatzen ditugu: ibilaldiak, igoerak, mendiko eskia, harkaitz eskalada, ibilaldi samurrak, 6.000-7.000rako espedizioak… Denetik. Lau hasi ginen: Martin Zabaleta, Xabier Erro, Julio Villar eta ni neu. Bizitzak beste bide batzuetatik eraman ditu beste hirurak eta ni naiz segitzen duen bakarra. Egun zazpi lagun gara eta orain jende gazte eta zoragarria dugu, oso ondo prestatuak eta mendi gidarien ofizioa maite dutenak: Igor Lasa, Julen Reketa, Garo Azkue, Leire Urretxo, Aitor Rufo eta Ibon Ginea “Mutiko”.\nBazter guztietako xokorik ederrena?\nEderrena ez dakit, baina Euskal Herria munduko ederrenetakoa, zalantzarik gabe. Mendirik politena Balerdi, etxeko leihotik ikusten dudana delako. Eskura dut eta oso ederra da gainera. Baina leku guztietan badira ikuspegi ederrak: basamortuan dagoen bakardadea eta ilunabarrean sortzen diren argi eta koloreak, toki txikienean dagoen baso puska hori udazkenean… Planeta osoa da ederra.\nEta barruan iltzatuta gelditu zaizkizun hiru toki zehatz?\nMenditik jaitsi eta hiru hiri aipatuko dizkizut: Isfahan Iranen, Gao Malin, eta Copiapó Txilen. Hirurak dira ederrak, geografia eder batean kokaturik, eta berezko barne geografia berezia dutenak. Hango biztanle xaloak beraien kaleetan paseoan ibiltzen dira lasai.\nZer bidaia egiteko gogoa duzu?\nBeti amestu dut Euskal Herrian zehar bidaia luze-luze-luze bat osatzea, herriz herri, mendiz mendi, jendez jende, hizkeraz hizkera, urtaroz urtaro.\nDenboraren makinan sarturik zein garaitara eginen zenuke salto?\nShackleton eta Geoffrey Winthrop Young-en garaietara. 1876-1958. Shackletonen Endurance itsasontziko kidea gustatuko litzaidake izatea eta Youngen sokakidea Breithorngo 4.160 metrora dagoen Ipar Ertzean. 1920an Pasai Donibaneko San Juan traineruak Kontxako Ikurrina irabazi zuen, patroia Matxet handia zuela. Garai ederrak haiek. Halere gustura nago hemen eta orain. Garai hobeak datoz Euskal Herriarentzat, askeagoak, eta horretarako nire alea ipintzen saiatu nahi nuke.\nMendian hotzak eta bakardadeak inguraturik, zer duzu buruan?\nHotzari ez utzi gehiegi nire gorputzera hurbiltzen. Bakardadeari begietara begiratzea, konplizitatez.\nHeriotzarekin zer harreman duzu?\nElkarri zeharka begiratzen diogu, disimuluan.\n70 urte bete eta gero maldan behera zoazela sentitzen duzu?\nBizitza osoan ibili izan naiz maldan gora, maldan behera, ohituta nago.\nZer aldatuko zenuke zure bizitzan?\nDagoeneko ez dago ezer egiterik, bizi dudana bizi izan dut. Eta nolako lana orain aldatzen hastea!\nEta gure Euskal Herri honetan?\nEuskararekiko euskal jendearen atxikimendu eskasa. Euskal abertzaleen arteko arrakala konpondu, itxi, eta denok bat egitea. Independentziarako bide luze eta zailean Euskal Herriko Iparra eta Hegoa hurbildu eta batzea, ezinbestekoa baita, denok dugu besteengandik zer ikasi. Iparrak Hegoa behar du, Hegoak Iparra.\nZein da zure helmuga, gailurra, helburua bizitzan?\nPlanetan gailur asko daude ezagutu nahi nituzkeenak, haien haizea dastatu, hango herriak ezagutu. Menditik kanpo, gure herriarengatik zerbait egitea eta nire azukre koxkorrari bizitza goxatzen laguntzea.\nBeti izan dut joera aurrera begiratzeko. Dudan pena bakarra da denbora gutxi gelditzen zaidala jo eta ke aritzeko mendian. Bizitakoa hor dago eta ederra da. Goi mendi gidaritzak badu alde oso on bat: mendi gailurrak oparitu egiten dizkiot nirekin mendira etortzen den jendeari, nire sokan lotzen den orori. Hori ofizio zoragarria da, ezta? Mendi gailurrak oparitu, berdin lanean berdin lagunekin izanda ere. Emozioak, herriarekiko, naturarekiko, pertsonekiko emozioak oparitu.\nNortasun agiria: Felipe Uriarte Camara\nPasai Donibanen sortua, 1944ko martxoaren 17an. Mendigoizalea eta goi mendietako gidaria. Ikasketaz industria ingeniaria da, baina mendia da bere pasioa. 1974an “Tximist” Everesterako lehen euskal espedizioan parte hartu zuen. Bi urte geroago Mendiak eta Herriak sortu zuen, natura eta kirolarekin lotutako enpresa. Euskaldunak Everest Mendian. Buru ilhun lurruntsua euskaraz eta gaztelaniaz plazaratutako liburua eta hainbat dokumentalen egilea da. 71 urterekin gelditu gabe ari da jendea eramaten munduko bazter ederrenetara, “gailurrak oparitzen”, berak dioen bezala. Bidaien artean, Gaintza herriko bere etxetik Balerdi mendian pausatzen ditu begiak.\nNatura eta gu\n“Mendia kirola da baina baita bidaia ere, deskubrimendua. Mendizaletasunean gizaki modernoak barne bidaia aurkitu du. Mendi handi batean gauza asko aurkitzen duzu: zeinen ahulak garen, zer den beldurra eta horri aurre egin behar izatea. Naturaren indarraren pertzepzioa zer galduta dugun argi ikusten da mendian”.\nMendian arriskua non dagoen\n“Noiznahi, nonahi. Erne ez egotean dago arriskua. Aterpera heldu arte erne ibili behar duzu gailurra ez baitago tontorrean, aterpean baino, litro bateko garagardo pitxerra eskuan, lagunen ondoan eserita”.\nAzken hitza: interes politikoak\n“Gaur egun mendizaletasun bi antzeman ditzakegu: bat mediatikoa, telebistan agertzen zaiguna, eta bestea isila, inon agertzen ez dena. Mendizaletasuna, futbola, atletismoa edo beste kirol batzuk bezala, politikarako erabili da, gaur eta beti, eta nazio guztietan. Aspaldiko garaietan ere gertatzen zen. Edurne Pasaban anderea, esate baterako, erabilia izan da zentzu politiko batean. Euskalduna izanik, Espainiako Estatuak espainiar bihurtu du interesatzen zaiolako. Kalean nabarmena den hori esan egin beharra dago. Euskaldunok ere erabili izan dugu mendigoizaletasuna politikoki esateko ‘begira euskal mendizaleok, garaiezin dirudien gailur horretan zutik eta ikurriña eskuetan’. Aldea dago gu gure mendigoizaleez harro gaudela eta Espainiakoek, aldiz, gure mendigoizalea lapurtu nahi digutela. Pasaban 14 gailurrak lortzen ari zen bitartean, dozenaka neska eta mutil, emakume eta gizon ari ziren mendi handi eta txikiak egiten isil-isilik”.\nKanal hauetan artxibatua: Mendiak | Kirola


Aire konprimatuko armen txartela.\nAire konprimatuko armak edukitzeko eta erabiltzeko baimena\nNAN edo AIZ, orijinala eta fotokopia.\nErosketaren fakturaren fotokopia, armaren jabetza eta ezaugarriak jasoko dituena (kategoria, marka, modeloa, mota, serie zenbakia eta kalibrea).\nEskatzailea adin txikikoa baldin bada: guraso-ahala edo tutoretza duenaren baimena.\nDagokion sailari bidaltzea: Udaltzaingoa.\nBaimen honek 4-1 laugarren kategorian sartutako armetarako balio du: tiro erdiautomatikoko eta errepikapeneko karabinak eta pistolak; akzio bikoitzeko errebolberrak, aire edo beste gas konprimatu baten bidez akzionatuak, eskopetei ez asimilatuak, eta tiro automatiko sistema duten armak, jolas-kirolean erabiltzekoak.\nSei arma bakarrik dokumentatu daitezke A txartelekin.\nBalio iraunkorra izango dute. Nolanahi ere, udal agintaritzak mugatu edo murriztu egin ditzake bai interesdun bakoitzak eduki dezakeen arma kopurua, bai txartelen balio-denbora, beti ere kontuan izanik gorabehera lokalak eta pertsonalak.\nA motako txartelaren eskatzaileek 14 urteko adina bete izana egiaztatu beharko dute; horretarako, nortasun agiri nazionala edo indarrean dagoen agiri baliokideren bat aurkeztu beharko dute.\nBaimen honek 4-2 laugarren kategorian sartutako armetarako balio du: arima lauko edo marratuko, eta tiro bakarreko karabinak eta pistolak; akzio bakuneko errebolberrak, aire edo beste gas konprimatu baten bidez akzionatuak, eskopetei ez asimilatuak, eta malguki bidez akzionatutako armak, jolas-kirolean erabiltzekoak.\nMuga kopururik gabe dokumentatu daitezke armak B txartelekin.\nBalio iraunkorra izango dute.\nNolanahi ere, udal agintaritzak mugatu edo murriztu egin ditzake bai interesdun bakoitzak eduki dezakeen arma kopurua, bai txartelen balio-denbora, beti ere kontuan izanik gorabehera lokalak eta pertsonalak.\nB motako txartela edozein adinarekin eska daiteke eta alkateen iritzi zuhurraren menpe geratuko da txartel horiek ematea.


Balmaseda Bizi - Balmaseando\nBizitza-estiloak, kronikak… Nola bizi duzu Balmaseda?\n– > Castellano2022an Martín Rodríguez Seminario musikari eta konpositore handiaren jaiotzaren 150. urteurrena izango da. Horrez gain, 120 urte beteko dira San Severino elizako organo-jotzaile...\n– > CastellanoPlaza irabazi zuen Espainiako onenekin oposizioa egin ondoren, eta hiribildua ospe nazionaleko Kontserbatorio bihurtu zuen. Musika-irakaslea da 1887tik. Don Martinek, urtetsua baina bizkorra,...\n– > CastellanoAurtengo Gabonetan Balmaseda helmuga magiko bihurtuko da. Balmadenda tokiko merkataritzaren elkarteak, Eusko Jaurlaritzaren, Enkarturren, CECOBIren eta Balmasedako Udalaren laguntzarekin, ahalegina egingo du orain...\nMusika klasikoaren astea Balmasedan\nArgitalpen data: 2021-07-28\n– > CastellanoAdrián Martínez Beorleguik, 20 urterekin soilik, argi dauka bere etorkizuna: biola irakasle izan nahi du. Leioako gazte honek, Londresko Royal Academy delakoan instrumentu...\nArgitalpen data: 2021-07-05\n– > CastellanoBizkaiko XXVI Itzuliaren irabazlea Gonzalo Tavares lasterkaria izan da, Bairrada taldekoa, eta bere taldekide Antonio Morgadok podiumeko bigarren postua lortu du. Azkenik, hirugarren...\nArgitalpen data: 2020-09-18\n– > Castellano2020ko uda ohiz kanpokoa eta berezia izan da. Hala ere, egoera berri bati aurre egin behar izan diogun arren, Balmasedako turismoaren eta aisialdi-...\nArgitalpen data: 2020-06-12\n– > CastellanoIrati Santos Inoriza eta Laura Peña kultura-proiektu bat egin duten bi balmasedar dira eta egitasmo horrek gure herrian eta eskualde osoan sormen-iraultza bat...\nArgitalpen data: 2020-01-15\n– > Castellano Kulturako zinegotzigoak urte osoko kultura-proiektu hau jarri du abian: “BALMA TOUR 2020” Zertan datza? Proiektu horren barruan, urtean zehar gaika antolatutako 12...\nArgitalpen data: 2019-12-30\n– > CastellanoGure Hiribilduan, 2019a gertaeraz betetako urtea izan da, eta zuok guztiok izan zarete protagonista. Udalak eskerrak eman nahi dizkizue Balmasedako ekitaldi guzti-guztietan parte...


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Metal-eraikuntzak (Heziketa Zikloa). Goi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Kalitatearen kudeaketa,laneko arriskuen prebentzioa eta ingurumen-babesa (Modulua)"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Metal-eraikuntzak (Heziketa Zikloa). Goi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Kalitatearen kudeaketa,laneko arriskuen prebentzioa eta ingurumen-babesa (Modulua)\n3 Fabrikazio Mekanikoa (Lanbide Arloa) 3 Fabrikazio Mekanikoen Industrietako Segurtasun Planak (Modulua) Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila 3 Instalazioa eta mantenimendua (Lanbide Arloa) Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 3 Lan Arriskuen Prebentzioa (Heziketa Zikloa). Goi maila 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila 3 Mekatronika Industriala (Heziketa Zikloa). Goi maila Metal-eraikuntzak (Heziketa Zikloa). Goi maila 3 Metal-eraikuntzen industrietako segurtasun-planak (Modulua) 3 Sekuritate baldintzetatik deribatutako arriskuak (Modulua) 2 Mantentze-lanen eta kalitatearen prozesuak eta kudeaketa (Modulua) 1 Laneko prestakuntza eta orientabidea (Zeharkako modulua) 1 Linea automatizatuen muntaia- eta mantentze-lanak (Modulua) 1 Lotura- eta muntai-teknikak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


Jack Beal - Wikipedia, entziklopedia askea.\n1931ko ekainaren  25a\n2013ko abuztuaren  29a (82 urte)\nJack Beal (Richmond, Virginia, AEB, 1931ko ekainaren 25a - Oneonta, New York, 2013ko abuztuaren 29a) estatubatuar margolaria izan zen.\nGaztetan oso osasun kaskarra izan zuen, eta amak zera esaten zion: «marraz ezazu, minaz ahazteko». Horrela zaletu zen marrazkigintzarekin eta trebatu zen alor horretan. Hala ere, ez zuen aparteko prestakuntzarik jaso, harik eta William and Mary eskolako irakasle batek eskola uzteko eta Chicagoko Arte Institutuan izena emateko aholkatu zion arte. Hala, hiru urtez ikasi zuen Arte Institutuan. Bitarte horretan, estilo espresionista abstraktuaren bideari heldu zion.\nAzkenik, figurazioaren bidea hartu zuen bere lanetan, eta gaur egun margolari errealistatzat jotzen da. Kezka nagusia, halere, nahi adinako naturaltasunik ezin lortu izatea zen. Oro har, eta errealismorako duen grina dela eta, XVII. mendeko holandar margolariak izan zituen eredu; izan ere, Bealen iritzian, guk jan edo edan egiten dugun naturaltasun berberaz margotzen zuten haiek. Eragin handia izan zuen bere obran, halaber, Errenazimentuko arteak.\n(Ingelesez) Jack Bealen webgunea\nISNI: 0000 0000 7861 1953


Kulturak 27 toki entitateei laguntzak emango dizkie ondare dokumentala hobetzeko\n60.000 euro bideratuko dira berezko artxibo sistema izateko, funtsak digitalizatzeko eta balio historikoa duten dokumentuak birgaitzeko\nKulturak 60.000 euro bideratuko ditu 2021ean, berezko artxiboa sortu edo finkatzeko diru-laguntza jasoko duten 27 tokiko entitateren artean. Guztiak, 15.000 biztanle baino gutxiagoko herriak dira. Hala ebatzi du Nafarroako Gobernuko Kulturako Zuzendaritza Nagusiak – Vianako Printzea Instituzioak.\n2017an ezarritako diru-laguntza lerro honen bitartez herri eta tokiko agenteei babesa emateko apustua gauzatzen da. Hori bi arlotan zehaztu da: batetik, berezko artxibo sistema sortzeko aukera emanez, eta, bestetik, toki entitatearen artxibo sistemaren baitan zerbitzu hori izateko edo finkatzeko programak gauzatzea.\nEkimen honekin Nafarroako tokiko entitateei laguntza eknomikoa ematen zaie artxibo finkoak eta eraginkorrak izan ditzaten. Horrela, ziurtatzen da horietako bakoitzak ondare dokumentalaren gainean duen erantzukizuna behar bezala erabiliko dela, ekainaren 10eko 50/2016 Foru Aginduan jasotako jarraibideen arabera. Arau honek Nafarroako toki entitateen artxiboak antolatu eta kudeatzeko jarraibideak onesten ditu, 15.000 biztanle baino gutxiago dituzten herrietan.\nDiruz-lagunduko diren programen artean honakoak jasotzen dira: funts dokumentalen antolaketa eta berrantolaketa; artxibo-zerbitzu propioak edo mankomunatuak mantentzea eta erabiltzaileei arreta ematea; inbentario edo katalogo informatizatuak sortu, eguneratu edo hobetzea; dokumentuak deskribatzeko eta sailkatzeko tresnak egokitzea; dokumentuen ebaluaziorako azterlanak; dokumentuak zaharberritzea; kultura zabaltzeko jarduerak, eta artxibo-dokumentuak digitalizatzea, jatorrizkoak gordetzeko.\nHonakoak dira diru-laguntza jasoko dutenak: Etxauriko Udala, Ziritzako Udala, Leotzeko Udala, Legardako Udala, Villa de Muruzabaleko Udala, Ugarreko Kontzejua, Abartzuzako Udala, Lezaungo Udala, Lesakako Udala, Beraskoaineko Udala, Eneritzeko Udala, Arantzako Udala, Eloko Udala, Ibargoitiko Bailarako Udala, Metauteneko Udala, Liedenako Udala, Bigezabaleko Kontzejua, Garisoaineko Kontzejua, Iguzkitzako Udala, Lukineko Udala, Barbaringo Udala, Villamayor de Monjardingo Udala, Aberingo Udala eta Arellanoko Udala.\n2021eko deialdia bosgarren deialdia da, dirulaguntzen programa hau berreskuratzen denetik hasita, Nafarroako toki entitateen dokumentu eta artxiboak kudeatzeko araudia finkatu ondoren. Aurten emandako 27 diru-laguntzekin, hasieratik 155 toki entitatek jaso dute laguntza programa hau.


Seguru nago zuri ere askotan pasa zaizula burutik. Norbaitek esaten dizunean gauzak horrela direla, eta horrela izango direla amorratzen zarela. Ezetz ezetz eta ezetz esaten duzula norbaitek aurpegiratzen dizunean ezin direla gauzak aldatu, ezin dela ezer egin. Zuk badakizu baietz, posible dela zerbait egitea, baina batzutan ez dakizu zer. Askotan ez dakigu zer egin.\nEsate baterako, emakumeen kontrako indarkeriaren inguruan, eta orokorrean matxismoaren inguruan, zenbat aldiz pentsatu duzu ez zaudela gustura gertatzen diren gauza batzuekin? Ez zaizula gustatzen zure ingurukoek neskei buruz hitz egitea haragi puxkak soilik bailiran? Edo errespetuz ez jokatzea? Edo emakume bat erasotua izan denean “zerbait egingo zuen ba” esatea? Ez zaude lasai, ez zaizu gustatzen. Badakizu ez dagoela ondo, eta gaizki dagoena aldatu egin behar dela.\nEta hala ere zenbat aldiz isildu zara? Klaro, eske mutilak bagara ba ez gara beste mutilen kontra jarriko. Noski, agian orduan zure kontra hasiko da norbait. Edo igual esango dute, badakizu, apur bat marikoia zarela. Edo txantxa bat bakarrik zela... eta zuk nahi ez duzun arren barre egiten duzu, barrutik tripak minduta izan arren, ez dizulako inolako graziarik egiten. San Ferminetan gertatutakoak ikusi dituzulako eta badakizulako ez dela txantxa.\nGaldera ez da hain sinplea eta erreza erantzuten, baina noren alboan egon nahi dugu? Erasotzen duen lagunarekin edo erasotua izan den lagun horrekin? Egunero hitzen, komentarioen eta indarkerien bidez erasotua denaren alboan egon nahi badugu, harek nahi eta behar duena entzun eta ahal dugun heinean lagundu behar dugu: salatuz, erantzunez, protestatuz. Eta erasotzen duenaren aurrean jarriz eta ezetz esanez. Ez gaudela berarekin.\nZer dugu galtzeko? Agian ez garela hain “mutilak” izango? Ba gaitzerdi. Niri behintzat ez zait hainbeste inporta. Asko dugu ikasteko eta entzuteko, hobetzeko eta kuestionatzeko eta “mutila izatea” edo “gutariko bat izatea” oztopo bat bada, utikan! Ez zaigu alboan jenderik faltako.


Kukai Dantza, autor en Kukai - Page 3 of 3\nKukai Dantzak eta Errenteriako Udalak bi ekitaldietarako gonbitea zuzentzen dizue; familian dantzan gozatzeko eta dantzaren historia ulertzeko ezinbesteko ekitaldiak. ‘DANTZA FAMILIAN’ Jon Maya Sein dantzari eta koreografoak familian gozatzeko saio praktikoa proposatuko du. 4 urtetik gorako haurrek gutxienez heldu batez lagunduta etorri ahalko dute. EGUNA: ABENDUAK 12 ORDUA:18:00etan LEKUA-LUGAR: ENSAIO...\nDANTZARI GAZTEENTZAKO formazio tailerra\nKUKAI DANTZAK dantzari gazteentzako formazio kurtsoa jarri du abian. Kurtsoaren helburu nagusiak izango dira: dantzari gazteei dantza tradizionalean eta garaikidean formazio osagarri bat eskaintzea eta Kukai Dantzaren lan ildo eta errepertoriora hurbilketa bat eskaintzea. Horretarako, Kukai Dantzako dantzariak eta irakasle espezializatuak jardungo dira irakasle gisa. HASIERA:...


Letras de Gorputz dago gudaria de Joseba Tapia | euskal musika, música vasca\nGorputz dago gudaria (Joseba Tapia)\nGorputz dago gudaria (Letras)\ndizdiz eguzki galdan.\nBizkai guda izan zanetik\nnolaz gorputz au eze?\nEsaidazu artzai orrek\nikusi dezun eze.\n-Bart arrastiriz lau lamin\nega ziran onaño;\ngudaria ortxe zegon\n-Ta gaur goi andere batek\n-ederra bai ta argia!-\nburestuna jarri dio\n«Olerkari ta abertzale,\nseme zaitu Olermenak,\nLauaxeta ez al dan.\n-Ara an berriz lau lamiñak\nbide datoz maldara.\nGipuzko, Napar, Bizkaian\nbarna an badaramate;\nta giputz, napar, bizkaitar\ndanak agurtzen dute!\nta euskotarrak agurtu


Erribera kalea, 18-3\nAtseginez gonbidatzen zaitugu l´Occasione gau-emanaldira. Maria Jose Belbel ekintzaile queer feministak Touching Feeling. Affect Pedagogy Performativity liburuaren egile Eve Kosofsky Sedgwicken lana eta pentsaera ekarriko dizkigu ekitaldira.\nSarrera doan, leku guztiak bete arte. Garaiz iristea eskatzen da.\nM. Joseren testua:\nEve Kosofsky Sedgwick, trebatzailea: Gauzak egitea ahalbidetzen duen lan egiteko modu bat.\nItzultzaile eta editore gisa egiten dudan lanaren bidez, testuak eman nahi ditut ezagutzera, testu idatziak, alderdi linguistikoari buruzkoak, ez-hitzezko ezagutza-moduen aurrean alde linguistikoak duen babesaren inguruko eztabaidak lantzen dituztenak. Ez da gauza berria; Platonek ere esaten zuen Errepublika lanean: «musikaren tonua aldatzen denean, hiriko harresiek dar-dar egiten dute».¡No ni ná!\nEve Kosofsky Sedgwicken (1950-2009) lanak ekarpen nabarmena egin die genero-azterketei, azterlan feministei, sexualitateari buruzko ikerlanei eta queer teoriari. Baina, era berean, haren lana oso erabilgarria izan daiteke guretzat, politikaren esanahiari buruz ditugun ideiak zabaldu eta birpentsatzeko, eta baita ezagutza-pedagogiak eta egiteko modu ez-bitarrak eraikitzen saiatzeko erak aztertzeko ere.\nHelburu horrekin eman dut argitara gaztelaniaz haren Touching Feeling. Affect Pedagogy Performativity liburua, 2005ekoa. Aurretik, liburu horren hiru atal itzuli nituen, Conocimiento feminista y póliticas de traducción II lanean, 2014an. Argitalpen hori Artelekuren laguntzari esker atera zen aurrera, eta, zorionez, gaztelaniaz eta euskaraz dugu eskuragarri. Ziur nago Eve pozarren egongo zela bere lana euskarara itzuliko zela jakin izan balu. Agian susmoren bat izango zuen Sevillan (Sevilla tuvo que ser), 2007ko maiatzean, «haien artean dagoen intimitate berezian sortutako testuren eta emozioen» bidez partekatutako ezagutzari eta sinergiari esker.\nUrriaren 6an, ostiralean, 20:00etan\nTopaketa Maria Jose Belbelekin


Eli Wiesel (hungarieraz: Wiesel Lázár; Sighetu Marmației, Transilvania, Errumania, 1928ko irailaren 30a - New York, 2016ko uztailaren 2a) jatorriz errumaniarra eta frantsesez idazten duen Estatubatuar idazlea izan zen. Wieselen lanak haren bizitzako bi esperientziaren oihartzuna dira: batetik, hamasei urte zituela Auschwitz eta Buchenwald kontzentrazio-esparruetan bizi izandako esperientzia, eta, bestetik, Sigheten bizi izandako fede hasidista. 1956an, jaioterritik irtetera behartu zuteneko pasadizoa idatzi zuen yiddish hizkuntzan: Et le monde se taisait (Eta mundua isilik gelditu zen). Handik bi urtera, La Nuit (1958, Gaua) argitaratu zen Frantzian, kontzentrazio-esparruei buruzkoa. Wieselek berak zioen ez erotzeko idazten zuela, edo erotasunaren hondoa jotzeko, bestela: Paroles d'étranger (1982, Atzerritarraren hitzak). L'Aube (1960, Egunsentia) eta Le Jour (1961, Eguna) lanetan, beste krisi-egoera batzuk jorratzen ditu. Egilearen tradizio bikoitza nabarmentzen dute lan horiek, yiddish ipuinarena, batetik, eta inspirazio hasidikoko eleberri espirituala, bestetik. 1966an, Sobietar Batasuneko juduen egoerari buruko inkesta baten ondoren, saiakera lan bat, Les Juifs du silence (Isiltasunaren juduak), eta antzerki-lan bat, Zalmen ou la Folie de Dieu (1968, Zalmen edo Jainkoaren erotasuna) idatzi zituen. 1968an, Médicis saria jaso zuen Le Mendiant de Jérusalem (Jerusalemgo eskalea) lanagatik. Judu hasidikoaren fedea azaltzen du Célébration hassidique (1972, Ospakizun hasidikoa), Célébration biblique (1975, Ospakizun biblikoa), Contre la mélancolie (1981, Malenkoniaren kontra), Célébration talmudique (1991, Ospakizun talmudikoa) lanetan. Le Testament d'un poète juif assassiné (1980, Poeta judu erail baten testamentua) obran, judu komunista gazte baten istorioa kontatzen du. Zapalkuntza eta esetsaldi antisemita oinarrizko gaiak dira Wieselen lanean, baina baita itxaropena, erbestealdia eta mundu galdu baten nostalgia ere. Le Cinquième Fils (1983, Bosgarren semea) eta L'Oublié (1989, Ahaztua) lanetan, Wieselen lanaren beste garrantzizko gai bat agertzen da: aita-seme harreman zaila. 1963an, Estatu Batuetako hiritartasuna hartu zuen, eta Bostongo Unibertsitateko Giza Zientzietako katedraburu izendatu zuten. 1986an, Bakearen Nobel Saria eman zioten, eta bi memoria-liburu argitaratu zituen: Tous les fleuves vont à la mer (1994, Ibai guztiak itsasora doaz) eta Et la mer n'est pas remplie (1996, Eta itsasoa ez dago beteta). (eu)\nEli Wiesel (hungarieraz: Wiesel Lázár; Sighetu Marmației, Transilvania, Errumania, 1928ko irailaren 30a - New York, 2016ko uztailaren 2a) jatorriz errumaniarra eta frantsesez idazten duen Estatubatuar idazlea izan zen. Wieselen lanak haren bizitzako bi esperientziaren oihartzuna dira: batetik, hamasei urte zituela Auschwitz eta Buchenwald kontzentrazio-esparruetan bizi izandako esperientzia, eta, bestetik, Sigheten bizi izandako fede hasidista. (eu)\nElie Wiesel (eu)


Dinamizazio politikorako ikastaroa (IZEN EMATEA ABIAN!) – Joxemi Zumalabe Fundazioa\nHerri Mugimenduentzako gonbitea:\nAurten bigarrengoz, dinamizazio politikoaren inguruko ikastaroa abiatuko dugu; Ekimen honen asmoa eta gogoa Euskal Herriko herri mugimenduetako erakundeen funtzionamendua hobetzera bidean ekarpena egitea da. Baita, gure erakunde eta kolektiboen lan-dinamikari behar duen garrantzia, arreta eta zaintza ematea ere.\nHerri Mugimenduetako kolektiboen eguneroko funtzionamenduan hainbat jarduera talde-lanean egiten ditugu: bilerak eta asanbladak, debate eta analisiak, erabakitze-prozesuak, kanpainak, topaketak eta jardunaldiak, lan-banaketak, talde ezberdinen arteko elkarlanak, planifikazio eta ber-antolatze prozesuak, ez-adostasunak, gatazkak, etab.\nTaldeko lan-dinamika eta prozesu horiek egiteko modua hobetzeko beharra sentitzen dugu maiz, hau da, talde-lan hori eraginkorra eta guztion artean partekatua izateko beharra; gure proiektu eta helburu politikoetan aurrera egiteko eta militantziaren jarduera emankorra, osasuntsua eta askatzailea bihurtzeko.\nIzen ematea abenduan itxiko da, eta ikastaroa urtarriletik ekainera bitartean egingo dugu. Ikastaroaren nondik norakoak, datak, funtzionamendua, gaitegia eta bestelakoak ezagutu nahi badituzu, ondorengo esteketan aurkituko duzu:\nINFORMAZIO ZABALAGOA HEMEN\nAZALPEN BIDEOA HEMEN\nEdozein zalantza izanez gero, email honetara idatzi:


+Flb: Una vez (F) · Espainia · 2015 · 13 min · Zuz.: María Guerra eta Sonia Madrid\nPhoenix, 2014ko Zinemaldian aurkeztu zen (FIPRESCI saria), Christian Petzold-en azken filma da. Zuzendari honen lana ezaguna dugu gure Fas zineklubean. Bere azken lana, Barbara (2012), ikusteko aukera izan genuen 2014an. Alemania 1945, abeslari judutar gaztea, Nelly Lenz, kontzentrazio-esparrutik atera berria da aurpegia guztiz desitxuratuta duela. Aurpegia berregiteko ebakuntzaren ondoren senarraren bila abiatuko da.\nIstorio kezkagarria bezain ederra da, pertsonaien berreraiketa fisiko eta animikoa bilatzen duena. Aldi berean garaiko nazien ondoko Alemaniaren berrosaketa soziala islatzen du filmak. Petzold-ek, beti bezala, diskurtso zehatza, narratiba hotza eta gordina erabiltzen ditu drama sikologiko honetan. Mundu Gerra ondoko giro latzean murgilduko den amodiozko eta traiziozko istorioa begirada pertsonalaz aurkeztuko digu.\n2238 SAIOA - 2016/3/1\nPHOENIX · Alemania · 2014 · 98 min.\nZuz.: Christian Petzold · G.: Christian Petzold eta Harun Farocki, Hubert Monteilhet-en eleberrian oinarritua · Arg.: Hans Fromm · M.: Stefan Will · Akt.: Nina Hoss, Ronald Zehrfeld, Uwe Preuss, Nina Kunzendorf, Michael Maertens


Irekia Eusko Jaurlaritza - Gobierno Vasco :: 2020rako zorpetze-eragiketak, gehienez ere 1.374 milioi euroko zenbatekoa izango dutenak, egiteko baimena (Gobernu Bilera 2020-11-3)\n2020rako zorpetze-eragiketak, gehienez ere 1…\n2020-11-03ko Gobernu Kontseiluaren Akordio nagusiak\nGobernu Kontseiluak zor publikoaren jaulkipen bat edo batzuk egitea erabaki du, eta gehienez ere mila hirurehun eta hirurogeita hamalau milioi bostehun eta laurogeita hamazazpi mila eta bat (1.374.597.001) euroko zenbatekoa izango duten mailegu-eragiketak ituntzea baimendu du, Euskal Autonomia Erkidegoko 2020ko ekitaldirako Aurrekontu Orokorrak onartzen dituen Legea aldatzen duen Legearen artikulu bakarrari jarraikiz.\nAurtengo otsailean, 2020rako 886 milioi euroko zorpetze-eragiketak egitea erabaki eta baimendu zen, baina COVID-19aren pandemiak eragindako krisi sanitario eta ekonomikoaren ondorioz, zerbitzuei lotutako gastuak handiagoak izan dira eta tributu itunduen bidezko diru-bilketa, berriz, txikiagoa. Hori dela eta, ekitaldi honetarako aurrekontuaren diru-sarrerei egindako ekarpenak txikiagoak izango dira. Bestalde, Ekonomia Itunaren Batzorde Mistoak erabaki du Euskal Autonomia Erkidegoko 2020ko ekitaldirako aurrekontu-egonkortasuneko eta zor publikoko helburuak berrikustea.\nBi zirkunstantzia horiek, ekarpenen bidezko diru-sarrera txikiagoen aurreikuspena eta Estatuaren eta Euskal Autonomia Erkidegoaren artean adostutako defizit-marjinaren zabalkuntza kontuan hartuta, komeni da epe luzera zorpetzeko aukera zentzuzko zenbateko batean zabaltzea, gastu handiagoen eta diru-sarrera txikiagoen ondorioak arintzen laguntzeko eta euskal ekonomiaren suspertzea eta dinamizazioa bultzatzeko; nolanahi ere, eutsi egingo zaio 2020ko ekitaldirako hasiera batean onartutako diru-sarreren eta gastuen arteko aurrekontu-orekari.\nZorpetze-eragiketek honako ezaugarri hauek izango dituzte: a) gehieneko zenbatekoa, guztira: 1.374.597.001 euro; b) interes-tasa: finkoa edo aldakorra; eta epea: 50 urte gehienez. Zor publikoaren jaulkipenen bidez edota edozein mailegu-/kreditu-eragiketaren bidez egin ahal izango dira.\nEkonomia eta Ogasuneko sailburuak, Agindu bidez, adostutako eta baimendutako zorpetze-eragiketak egiteko tresnak eta modalitateak finkatuko ditu, eta eragiketen finantza-baldintzak eta Dekretu honek bere aurreikuspenen barruan adierazi gabeko gainerako ezaugarriak zehaztuko ditu. Zor publikoa baloreen bidez jaulkitzen bada, Agindu hori Euskal Herriko Agintaritzaren Aldizkarian argitaratu beharko da.\nDekretua onartu eta argitaratu ondoren, ekitaldia osatzeko egin beharreko eragiketen negoziazioa eta instrumentazioa hasiko da.\nEusko Jaurlaritzak 200 milioi euroko zorra jaulki du 50 urterako\nEuskadiko Aurrekontuen Legean aurreikusitako 2018rako zorpetze eragiketak egiteko baimena ematen duen Dekretu proiektua (Gobernu Bilera 2018-02-06)\n2020an kreditu-kontuak formalizatzea baimentzen duen akordioa (Gobernu Bilera 2020-02-18)


Hemerotekan zegoen nobela beltz bat idazteko abiapuntua - Boligrafo gorria\nHasiera » Literatura » Hemerotekan zegoen nobela beltz bat idazteko abiapuntua\nDuela aste pare bat-edo eman zuten berria Baztango Udalak eta Txalaparta argitaletxeak: euskarazko literatura beltza sustatzeko beka jarri dute martxan, Nafarroako bailara horretan antolatzen duten (H)Ilbeltza euskal nobela beltzaren asteak irekitako bideari segika. 6.000 euroko laguntza dago mahai gainean, zeina kutsu beltzeko euskal nobela-proiektu onenaren egileak poltsikoratuko duen.\nHorrelakoak ikusita, bati baino gehiagori pasako zitzaion burutik “nik idatziko nuke, BAINA” esaldia. Kasu honetan, onak dira idazteko arrazoi estraliterarioak –pezeten garaiko kilo bat, alajaina–, baina ez dira makalagoak gure buruari jartzen dizkiogun aitzakiak, nobela kriminal bat idatzi ordez beste edozertan denbora galtzeko.\n“Nik idatziko nuke, baina ez dakit zer kontatu”, edo estiloko aitzakiak jarriz prokastinazioaren atzaparretan erortzear direnak salbatzeko premia sentitu dut, gai bat proposatuz. Izan ere, askotan periodikoen hemerotekan pixka bat arakatzea nahikoa da eleberri baten abiapuntua edukitzeko. Horretaz jardun genuen, hain zuzen, duela hilabete inguru Joxerra Senar Berriako kazetariak eta biok (H)Ilbeltzan, Mikel Soto Txalapartako editoreak moderatu zuen “Fikziorako argudioak politikaren trama beltzetik” mahai inguruan. Saio hori prestatzen ari nintzela akordatu nintzen Gipuzkoako Ogasunean duela hamarkada pasatxo gertatu zenaz.\nGipuzkoako Ogasunaren edifizioa sutan, 2005. urtean.\nEz didazue ukatuko, historiak baditu nobela beltz bat osatzeko moduko elementuak. Hiru gutxienez:\nBat: sutea itzaltzean agertzen den gorpua\n2005eko ekainaren 13an Gipuzkoako Ogasunaren edifizioa asaltatu eta su eman zioten. Igandea zen. Sutea itzaltzea lortu zutenean, pertsona bat agertu zen hilda. Segurtasun zaindaria zen. Buruan tiro bat zeukan.\nBi: sekreturik onena, hilotzak gordetzen duena\nHurrengo egunean, Miramon mendian jolasean ari ziren bi haurri baloia ezponda batean behera erori zitzaien, eta haren bila joan zirenean, gorpu bat aurkitu zuten. Ogasuneko eraikineko beste segurtasun zaindaria zen. Bularrean tiro bat zeukan.\nBigarren segurtasun zaindari horren bila zebiltzan sutea gertatu zenetik, ez baitzen astelehenean lanera agertu, txanda betetzea zegokion arren. Ategorrietan zeukan etxera bila joan zitzaizkion, alferrik. Bera zen susmagarri nagusia, baita, akaso, suteari buruzko argibideren bat eman zezakeen bakarra.\nHiru: nork eman nahi zien su Ogasuneko dokumentuei?\nGertakariak oso itxura iluna zuen. Are ilunagoa, beste kontu batekin lotzen baldin badugu: sutea gertatu zen unean, Gipuzkoako Ogasunean barne-auditoria bat egiten ari ziren Jose Maria Bravok, Irungo Ogasuneko bulegoko buruak, tramitatu zituen espedienteetan aurkitutako irregulartasun handi batzuk zirela-eta. Jose Maria Bravoren anaia, Victor Bravo, Gipuzkoako Ogasuneko zuzendari izan zen. 2004tik Espainiako senatuan eserleku bat zeukan, EAJko ordezkari gisa. 2007an dimitituko zuen, auziarekin lotuta.\nBi lankideren arteko ezinikusiak eragindako heriotzak bailiran kontatu zitzaizkigun lehenbiziko bi puntuak. Hirugarrenari dagokionez, egunerokotasunean urtzen joan zen, geroz eta kriptikoagoak bihurtu ziren titular judizialetan. Handik zazpi urtera atera zen Jose Maria Bravoren aurkako epaia: 11 urteko kartzela zigorra, Ogasunarekin zorretan zeudenei dirua kobratu eta gero Haziendan ez ingresatzeagatik.\nBaina, eta detektibe batek, kazetari batek edo Foru Ogasunean lan egiten duen norbaitek zerbait deskubrituko balu? Errealitatean ikertu ez diren hipotesiak fikzioaren bidez esploratzeko aukera libre dago. Esku pixka batekin kontatuz gero, thriller bikain bat dago hor. Benga, nor animatuko da?


0-5 urte: Haurren Ongizatea Oinarri “HEZKIDETZA TAILERRA” – TTiKLiK!\nHasiera/ttk-mundura/garapena/0-5 urte: Haurren Ongizatea Oinarri “HEZKIDETZA TAILERRA”\n1.268 Less than a minute\n“0-5 urte: Haurren Ongizatea Oinarri” urtarrila-maiatza bitarteko egitarauaren barruan, “Hezkidetza tailerra” izango dugu martxoaren 7 eta 14an (euskaraz) Okendo Kultur Etxeko tailer ertainean, 16:45etik 18:45era.\nUrtxintxa eskolak bideratuko du eta tailer honen bitartez generoaren azterketatik abiatuta, gurasoei, neska eta mutikoen garapen integrala lortzen lagunduko duten jarrerak, baloreak eta gaitasunak lantzeko pistak eskainiko dizkigu.\nIZEN-EMATEA beharrezkoa izango da: Otsailak 20 – 28 bitartean eta www.donostia.eus/lehenhaurtzaroa web orriaren bitartezn egin beharko da.\n24 pertsonentzako plazak dira (helduak soilik).\nIzen ematea 2 saioetarako izango da (martxoak 7 eta 14).\nInformazioa zure interesekoa izango delakoan.\nEdozein zalantza argitzeko Donostia Gazteriarekin harremanetan jar zaitezke: 943481909 zenbakian.\nHITZALDIA (DOAN) EL RECORRIDO PSÍQUICO DE LA MATERNIDAD\nIII Congreso educación emocional en Navarra\nAntzerki Emozional festa gaur Igartzako Jauregian


HEZKUNTZA PROPOSAMENA - Kaidara\nKaidara, Herritargo Globalerako Hezkuntzaren ikuspegitik irakasleentzat eratutako baliabide-ataria da. Bertan, hainbat irakaslek gelan izaniko esperientziak, argitara emaniko bildumak (Global Express edo Kaleidoskópio, adibidez), unitate didaktikoak eta Herritargo Globalera begirako hezkuntzan baliatzeko moduko liburu eta analisi artikuluak agertzen dira. Materialak, doakoak izaki, gutxienez lau hizkuntzatan eskaintzen dira.\nHemen eskaintzen ditugun materialak, duela 20 urte baino gehiago Oxfam Intermón-en Hezkuntza Programaren baitan, Herritargo Globalerako Irakasle Sareak sortuak dira. Hezkuntza-zentroek errealitatea eraldatzeko duten ahalmenean etsi-etsian sinesten duelarik, irakasle-sare honek justizia sozialarekin konpromisoa hartua du eta Estatu espainiar osoan, irakasleentzako egintza eta trebakuntza proiektuak sustatzen ditu, lurralde mailako lantaldetan antolaturik, Herritargo Globalerako Hezkuntza zabaltzeko eta sustatzeko.\nOxfam Intermón-en Hezkuntza Programan, Irakasle Sarearekin bat egin eta lanean dabilen pertsona talde bat osatzen dugu, ikasgelan jorratzeko proposamen berritzaileak sustatzen ditugu eta heziketa-baliabideak garatzen ditugu Herritargo Globalerako Hezkuntzaren marko teorikoa bultzatzeko.\nOxfam Intermón Gobernuz Kanpoko Erakundearen helburua, gizaki guztiek beren eskubideak gozatuko duten pobreziarik gabeko etorkizuna erdiestea da.


CAF-Elhuyar Sariak 2021 aurkeztu dira, bi sormen-bekarekin batera Sustatu.eus - Teknologia albisteak\nCAF-Elhuyar Sariak 2021 aurkeztu dira, bi sormen-bekarekin batera\n2020-10-04 : 09:40\nElhuyarrek antolatzen ditu CAF-Elhuyar sariak, CAF enpresarekin batera, NEIKER-Tecnaliaren babesarekin eta Eusko Jaurlaritzaren Kultura Sailaren diru-laguntzaz. 2021. urteko deialdia ireki da eta lanak otsailaren 12 arte aurkeztu ahalko dira cafelhuyarsariak@elhuyar.eus helbidean.\nKategoria honetan, euskaraz sortutako zientzia eta teknologiaren dibulgazio-lanak aurkeztuko dira. Bi azpikategoriatan banatuta dago:\nEgilearen doktore-tesian oinarritutako dibulgazio-artikuluak. Saria: 2.000 euro, Imanol Andonegi Mendizabalen eskultura bat eta urtebeteko harpidetza Elhuyar aldizkarira.\nZientzia-kazetaritzaren arloko lanak.\nKategoria honetan, 2020an euskaraz sortu eta argitaratutako kazetaritza-lanak aurkeztuko dira, edozein formatu eta generotakoak. Saria: 2.000 euro, Imanol Andonegi Mendizabalen eskultura bat eta urtebeteko harpidetza Elhuyar aldizkarira.\nZientzia gizartean sorkuntza-beka.\nKategoria honetan, gai zientifiko-teknologikoak gizarteratzeko beste modu batzuk lantzen dituzten proiektuak aurkeztuko dira, euskaraz sortuak. Arlo zientifiko-teknologikoa eta gizartea harremanetan jartzea izango da haien muina. Saria: 5.000 euro eta Imanol Andonegi Mendizabalen eskultura bat.\nOinarri guztiak ikusteko sakatu hemen.\nAzken urtetan saritutako sorkuntza-bekak ikusteko sakatu hemen.